L-UE u l-Messiku jikkonkludu negozjati għal ftehim kummerċjali ġdid

L-Unjoni Ewropea u l-Messiku llum ikkonkludew l-aħħar element pendenti tan-negozjati tal-ftehim kummerċjali l-ġdid tagħhom.

Il-Kummissarju għall-Kummerċ Phil Hogan u l-Ministru Messikan tal-Ekonomija Graciela Márquez Colín – f'telefonata llum – qablu dwar l-ambitu preċiż tal-ftuħ reċiproku tas-swieq tal-akkwist pubbliku u livell għoli ta' prevedibbiltà u trasparenza fil-proċessi tal-akkwist pubbliku.

B'dan, l-UE u l-Messiku jistgħu javvanzaw għall-iffirmar u għar-ratifika ta' dan il-ftehim f'konformità mar-regoli u mal-proċeduri rispettivi tagħhom.

Il-Kummissarju għall-Kummerċ Phil Hogan qal: “Filwaqt li l-biċċa l-kbira tal-isforzi tagħna kienet iffokata dan l-aħħar fuq l-indirizzar tal-kriżi tal-koronavirus, aħna konna qed naħdmu wkoll sabiex navvanzaw l-aġenda tagħna dwar il-kummerċ miftuħ u ġust li tkompli tkun importanti ferm.

Il-ftuħ, is-sħubiji u l-kooperazzjoni se jkunu saħansitra aktar essenzjali hekk kif nerġgħu nibnu l-ekonomiji tagħna wara din il-pandemija.

Għalhekk, ninsab kuntent ħafna, li flimkien mas-sħab Messikani tagħna, aħna nikkondividu fehmiet simili u li l-ħidma kontinwa tagħna issa tista' twassal għal riżultati pożittivi.

Il-ftehim tal-lum huwa evidenza ċara tal-impenn komuni tagħna li navvanzaw l-aġenda tagħna ta' sħubija u kooperazzjoni.

Dan il-ftehim – ladarba jkun fis-seħħ – se jgħin kemm lill-UE kif ukoll lill-Messiku biex jappoġġja l-ekonomiji rispettivi tagħna u jagħti spinta lill-impjiegi.”

Skont il-ftehim il-ġdid bejn l-UE u l-Messiku, prattikament il-kummerċ kollu ta' merkanzija bejn l-UE u l-Messiku se jkun bla dazju.

Il-ftehim issa jinkludi wkoll regoli progressivi dwar l-iżvilupp sostenibbli, bħal impenn għall-implimentazzjoni effettiva tal-Ftehim ta' Pariġi dwar il-Klima.

Hija wkoll l-ewwel darba li l-UE taqbel ma' pajjiż tal-Amerika Latina dwar kwistjonijiet li jikkonċernaw il-ħarsien tal-investiment.

Proċeduri doganali aktar sempliċi se jkomplu jgħinu biex tingħata spinta lill-esportazzjonijiet.

Il-Ftehim Globali usa', li l-ftehim kummerċjali huwa parti integrali minnu, ikopri wkoll il-ħarsien tad-drittijiet tal-bniedem, kif ukoll kapitli dwar il-kooperazzjoni politika u dik dwar l-iżvilupp.

Se jkun ukoll l-ewwel ftehim kummerċjali tal-UE li jinkludi dispożizzjonijiet biex tiġi miġġielda l-korruzzjoni, b'miżuri li jservu ta' azzjoni kontra t-tixħim u l-ħasil tal-flus.

Il-Messiku huwa l-akbar sieħeb kummerċjali tal-UE fl-Amerika Latina b'kummerċ bilaterali ta' prodotti ta' EUR 66 biljun u kummerċ f'servizzi b'valur ieħor ta' EUR 19-il biljun (data tal-2019 u l-2018 rispettivament).

L-esportazzjonijiet ta' prodotti tal-UE jaqbżu l-EUR 39 biljun fis-sena.

Il-kummerċ ta' prodotti bejn l-UE u l-Messiku aktar milli ttrippla minn meta daħal fis-seħħ il-ftehim oriġinali fl-2001.

Il-ftehim kummerċjali modernizzat se jgħin biex tingħata spinta lil dan it-tkabbir storiku b'saħħtu.

Il-Passi li Jmiss

Ir-reviżjoni legali tal-ftehim issa qed tiġi ffinalizzata.

Ladarba jiġi konkluż il-proċess, il-ftehim jiġi tradott fil-lingwi kollha tal-UE.

Wara t-traduzzjonijiet, il-proposta tal-Kummissjoni se tintbagħat għall-iffirmar u għall-konklużjoni lill-Kunsill u lill-Parlament Ewropew.

Sfond Il-ftehim kummerċjali huwa parti mill-Ftehim Globali, li huwa usa' u li jistabbilixxi l-qafas għar-relazzjoni tal-UE mal-Messiku u li jkopri kwistjonijiet ta' interess kondiviż usa' li jmorru lil hinn mill-kummerċ, fosthom kwistjonijiet politiċi, it-tibdil fil-klima, u d-drittijiet tal-bniedem.

Fl-1997, il-Messiku kien l-ewwel pajjiż tal-Amerika Latina li ffirma Ftehim Globali mal-UE.

L-UE u l-Messiku bdew in-negozjati għal dan il-ftehim il-ġdid u mmodernizzat f'Mejju 2016.

Huma laħqu ftehim fil-prinċipju sentejn wara, f'April 2018, li ħalla spazju għal aktar diskussjoni dwar xi kwistjonijiet tekniċi pendenti.

Issa hemm qbil sħiħ dwarhom.

Għal iktar informazzjoni MEMORANDUM Sit web speċifiku Skedi informattivi Stejjer tal-esportaturi Il-ftehim kummerċjali spjegat (Domandi u Risposti) Relazzjonijiet kummerċjali bejn l-UE u l-Messiku Ftehim fil-Prinċipju


Il-coronavirus: Il-Kummissjoni tirċievi l-ewwel applikazzjoni preliminari għall-għajnuna mill-Fond ta' Solidarjetà tal-Unjoni Ewropea għal emerġenza tas-saħħa mill-Italja

Il-Kummissjoni Ewropea rċeviet l-ewwel applikazzjoni preliminari tagħha mill-Italja għal għajnuna finanzjarja mill-Fond ta' Solidarjetà tal-Unjoni Ewropea biex tindirizza t-tifqigħa tal-coronavirus u l-effetti tagħha.

L-Italja hija mistennija tissottometti iktar dettalji fil-ġimgħat li ġejjin.

Mill-1 ta' April 2020, wara l-proposta tal-Kummissjoni għal Inizjattiva ta' Investiment fir-Rispons għall-Coronavirus, l-Istati Membri tal-UE jistgħu japplikaw għal għajnuna mill-Fond ta' Solidarjetà tal-Unjoni Ewropea għal raġunijiet ta' emerġenzi tas-saħħa.

Il-Kummissarju għall-Koeżjoni u r-Riformi, Elisa Ferreira, qalet: “L-Italja bħalissa hija l-Istat Membru l-aktar milqut mill-kriżi tal-coronavirus, u hija l-ewwel pajjiż li qiegħed japplika għall-għajnuna mill-Fond ta' Solidarjetà tal-Unjoni Ewropea f'dan il-kuntest.

Grazzi għall-iskop estiż tiegħu, li issa jinkludi wkoll l-emerġenzi fis-saħħa pubblika, il-Fond huwa parti mill-għodda li l-Kummissjoni varat malajr sabiex ittaffi l-piż fuq il-baġits tal-Istati Membri, bħala turija konkreta tas-solidarjetà Ewropea f'dawn iż-żminijiet diffiċli.”

Il-passi li jmiss

Il-Kummissjoni Ewropea se tiġbor l-applikazzjonijiet kollha marbuta mal-coronavirus sal-24 ta' Ġunju 2020 u mbagħad tevalwahom f'pakkett sabiex tiżgura trattament ġust tal-każijiet kollha.

Imbagħad se tippreżenta proposta għal għajnuna finanzjarja lill-Parlament Ewropew u lill-Kunsill.

Il-Kummissjoni se taħdem fuq l-applikazzjonijiet kollha f'pakkett wieħed, mhux min jiġi l-ewwel jinqeda l-ewwel.

Dan jiżgura li r-riżorsi disponibbli jiġu mqassma b'mod ġust u ekwitabbli fost l-Istati Membri kollha li jkunu l-agħar milquta minn din l-emerġenza tas-saħħa.

Sfond

Bħala parti mill-Inizjattiva ta' Investiment fir-Rispons għall-Coronavirus, fit-13 ta' Marzu il-Kummissjoni pproponiet l-estensjoni tal-iskop tal-Fond ta' Solidarjetà tal-Unjoni Ewropea, sabiex il-Fond ikun jista' mhux biss jipprovdi għajnuna finanzjarja wara diżastri naturali, iżda wkoll f'każ ta' emerġenzi kbar tas-saħħa.

Din il-proposta ġiet approvata f'ħin rekord mill-Parlament Ewropew u mill-Kunsill, u daħlet fis-seħħ fl-1 ta' April 2020.

Għall-2020, il-Fond għandu EUR 800 miljun disponibbli f'għajnuna finanzjarja għall-pajjiżi tal-UE l-agħar milquta minn din il-kriżi.

L-għajnuna finanzjarja għandha l-għan li ttaffi l-piż finanzjarju tal-miżuri ta' rispons immedjat, bħal provvista ta' assistenza medika u l-akkwist ta' tagħmir mediku, għajnuna lill-gruppi vulnerabbli, miżuri ta' konteniment tal-firxa tal-marda, it-tisħiħ fit-tħejjija, u oħrajn.

Għal aktar informazzjoni

Stqarrija għall-istampa: COVID-19: Il-Kummissjoni tistabbilixxi rispons ikkoordinat Ewropew biex tagħmel tajjeb għall-impatt ekonomiku tal-coronavirus

MEMO: Rispons Ikkoordinat Ewropew dwar il-Coronavirus: Mistoqsijiet u Tweġibiet

Sit elettroniku dwar il-Fond ta' Solidarjetà tal-Unjoni Ewropea


Kif wera r-Rapport tal-2015 dwar il-Progress fl-Enerġija Rinnovabbli ppreżentat mill-Kummissjoni, l-UE qiegħda fit-triq biex il-miri tagħha għall-2020 ta' 20% ta' enerġija rinnovabbli, tilħaqhom.

Il-Kummissjoni Ewropea ppubblikat ir-rapport dwar il-progress fil-miri tal-enerġija rinnovabbli għall-2020, u dan juri li l-UE qiegħda fit-triq biex il-miri tagħha ta' 20% ta' enerġija rinnovabbli, tilħaqhom.

L-UE u l-maġġoranza kbira tal-Istati Membri qed javvanzaw tajjeb, b'sehem projettat ta’ 15.3 % ta’ enerġija rinnovabbli għall-2014 f’termini ta’ konsum gross finali ta’ enerġija.

25 Stat Membru mistennija jilħqu l-miri nazzjonali tagħhom għall-2013/2014.

Dawn ir-riżultati ġew ippubblikati fir-rapport tal-Kummissjoni Ewropea għall-2015 dwar il-progress li sar fil-ksib tal-mira legalment vinkolanti tal-UE għal sehem ta’ 20 % ta’ enerġija rinnovabbli, tal-mira ta’ 10 % għall-enerġija rinnovabbli fit-trasport, u tal-miri nazzjonali vinkolanti sal-2020.

“Ir-rapport juri li, għal darb’oħra, l-Ewropa tajba fl-enerġija rinnovabbli, u l-enerġija rinnovabbli tajba għall-Ewropa.

Fl-Ewropa għandna tliet darbiet aktar enerġija rinnovabbli per capita mill-bqija tad-dinja.

Għandna aktar minn miljun ruħ jaħdmu fis-settur tal-enerġija rinnovabbli u dan is-settur jiswa aktar minn EUR 130 biljun fis-sena.

Nesportaw valur ta' EUR 35 biljun f’enerġija rinnovabbli fis-sena," qal Miguel Arias Cañete, il-Kummissarju għall-Azzjoni Klimatika u l-Enerġija.

Il-projezzjoni tas-sehem tal-enerġija rinnovabbli fit-trasport għall-2014 hija ta’ 5.7 %, u għalhekk, il-mira ta’ 10 % hija diffiċli iżda mhux impossibbli u xi Stati Membri għamlu progess tajjeb.

25 Stat Membru mistennija jilħqu l-miri nazzjonali tagħhom għall-2013/2014 f'dak li għandu x'jaqsam mal-enerġija rinnovabbli.

26 Stat Membru laħqu l-miri tagħhom għall-2011/2012.

Peress li l-miri interim se jsiru aktar ambizzjużi fis-snin li ġejjin, biex jibqgħu jagħmlu progress, xi Stati Membri jista’ jkollhom bżonn iżidu l-isforzi tagħhom, fost l-oħrajn billi possibbilment jużaw il-mekkaniżmi ta’ kooperazzjoni ma’ Stati Membri oħra.

Id-Direttiva dwar l-enerġija rinnovabbli qed taħdem

Ir-rapport juri li d-Direttiva dwar l-enerġija rinnovabbli qed taħdem: l-użu tal-enerġija rinnovabbli rriżulta

Barra minn hekk, għas-sigurtà tal-provvista tal-enerġija tal-UE:

Barra minn hekk, ir-rapport sab li l-enerġija rinnovabbli kulma jmur qed issir sors tal-enerġija aċċettata u integrata, u l-miri tal-2020 huma xprun importanti għall-investiment globali mmexxi mill-Ewropa fil-qasam tas-sorsi tal-enerġija rinnovabbli u għal politiki tal-enerġija ta' sostenn, lil hinn mill-fruntieri tal-Ewropa.

Sfond

Għall-2020 jonqos ħames snin u, għalhekk, ir-rapport dwar il-progress fl-Enerġija Rinnovabbli huwa valutazzjoni ta’ nofs it-terminu tal-progress li sar fl-ilħiq tal-miri tal-2020 għall-enerġija rinnovabbli.

Kull sentejn, dan ir-rapport isegwi l-progress tal-UE u tal-Istati Membri fit-triq lejn il-miri għall-enerġija rinnovabbli legalment vinkolanti stabbiliti fid-Direttiva dwar l-Enerġija Rinnovabbli, li kienet adottata bħala parti minn pakkett dwar il-politika tal-Klima u tal-Enerġija tal-UE fl-2009.

Jinkludi wkoll valutazzjoni dwar il-fattibilità tal-mira ta’ 10 % għall-enerġija rinnovabbli fit-trasport u dwar is-sostenibbiltà tal-użu tal-bijokarburanti u l-bijolikwidi.

Il-leġiżlazzjoni tal-UE li tippromwovi l-użu tal-enerġija rinnovabbli ilha fis-seħħ mill-2001, meta ġiet adottata l-ewwel Direttiva dwar il-promozzjoni u l-użu tal-elettriku minn sorsi rinnovabbli, segwita mid-Direttiva tal-2003 dwar l-użu tal-bijokarburanti u energija rinnovabbli oħra fis-settur tat-trasport.

Aktar tagħrif

Skeda Informattiva - Rapport dwar il-progress fl-enerġija rinnovabbli

Rapport dwar il-progress fl-enerġija rinnovabbli 2015

Il-politika tal-UE dwar l-enerġija rinnovabbli u rapporti preċedenti:

Anness

Ħarsa ġenerali lejn il-progress tal-Istati Membri fi triqithom lejn il-miri tal-2020 fl-enerġija rinnovabbli (%)

Sehem tas-SER 2012

Sehem tas-SER 2011/2012

(medja)

Trajettorja RES

Sehem tas-SER 2013

Trajettorja tas-SER 2013/2014

Il-mira tas-SER 2020

Il-Belġju

Il-Bulgarija

Ir-Repubblika Ċeka

Id-Danimarka

Il-Ġermanja

L-Estonja

L-Irlanda

Il-Greċja

Spanja

Franza

Il-Kroazja

L-Italja

Ċipru

Il-Latvja

Il-Litwanja

Il-Lussemburgu

L-Ungerija

Malta

In-Netherlands

L-Ungerija

Il-Polonja

Il-Portugall

Ir-Rumanija

Is-Slovenja

Is-Slovakkja

Il-Finlandja

L-Iżvezja

Ir-Renju Unit

L-Unjoni Ewropea

m.a.

m.a.

Sors: Eurostat għall-2012, 2013


Proġetti pan-Ewropej ġodda tar-riċerka mill-Fond Ewropew għad-Difiża

Il-Fond Ewropew għad-Difiża jkompli jagħti l-frott b'sett ġdid ta' proġetti tar-riċerka dwar id-difiża, iffinanzjati mill-UE.

Imniedi mill-President Juncker f'Ġunju 2017, il-Fond huwa katalizzatur għall-ħolqien ta' industrija tad-difiża tal-UE b'saħħitha.

Ikattar il-kapaċitajiet ta' difiża tal-UE filwaqt li jibni sħubijiet ġodda li jaqsmu l-fruntieri.

Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, stqarret: “Il-Fond Ewropew għad-Difiża huwa kruċjali biex joħloq aktar kooperazzjoni bejn l-impriżi tad-difiża u l-armata fl-Unjoni Ewropea, kif ukoll biex iseddaq l-awtonomija strateġika tal-Ewropa.

Il-proġetti pan-Ewropej ta' riċerka kollaborattiva fid-difiża appoġġati mill-Fond huma maħsubin biex jiżguraw ir-rwol mexxej tat-teknoloġija Ewropea fis-settur, biex iqiegħdu s-sisien għall-kapaċitajiet futuri tad-difiża, u biex jirfdu industrija Ewropea tad-difiża li tkun aktar innovattiva u kompetittiva.”

Il-proġett Ocean2020 jappoġġa s-sorveljanza u l-missjonijiet ta' interdizzjoni fuq il-baħar, u għal dan il-għan se jintegra d-droni u s-submarini mingħajr ekwipaġġ fl-operazzjonijiet tal-flotta.

It-tagħrif miksub se jiġi kkombinat ma' sistemi konvenzjonali sabiex tiġi kkompilata perspettiva komprensiva tas-sitwazzjonijiet li qegħdin jiżviluppaw għall-kmandati militari.

Il-proġett se jitwettaq minn konsorzju mmexxi minn Leonardo S.p.A, u li jlaqqa' flimkien 42 impriża msieħba minn 15-il pajjiż tal-UE.

Se jirċievi għotja ta' madwar €35 miljun.

Fl-2019, il-proġett se jtella' żewġ demostrazzjonijiet fil-ħajja reali: waħda fil-Baltiċi, immexxija mill-flotta navali Żvediża, u l-oħra fil-Mediterran, immexxija mill-flotta navali Taljana.

Tliet proġetti oħra bil-għan li jtejbu t-tagħmir tas-suldati rċevew għotjiet ta' bejn miljun u tliet miljun ewro:

Il-ftehimiet ta' għotja għal dawn il-proġetti se jiġu ffirmati fil-ġimgħat li ġejjin.

It-tħabbira tal-lum dwar l-appoġġ għal dawn il-proġetti tar-riċerka fid-difiża tasal fl-okkażjoni tal-ewwel ġurnata tal-Konferenza annwali ta' Munich dwar is-Sigurtà, fejn il-President Juncker se jippreżenta l-passi li jmiss fil-promozzjoni ta' Ewropa aktar f'saħħitha fl-oqsma tas-sigurtà u tad-difiża.

Il-President se jkun akkumpanjat mill-Viċi President Frans Timmermans, u l-Kummissarji Johannes Hahn, Elżbieta Bieńkowska u Julian King.

Kuntest

Taħt il-fergħa tar-riċerka tal-Fond Ewropew għad-Difiża, €90 miljun se jiġu allokati għal għotjiet ta' riċerka fid-difiża, iffinanzjati bis-sħiħ u direttament mill-baġit tal-UE (2017-2019).

Il-proġetti li se jiġu ffinanzjati ntgħażlu wara l-ewwel sejħa għal proposti ta' riċerka fid-difiża fl-2017.

F'Diċembru 2017 ġie ffirmat l-ewwel ftehim ta' għotja mal-konsorzju PYTHIA.

Dan il-proġett għandu l-għan li jidentifika x-xejriet ewlenin fid-dinja tat-teknoloġiji tad-difiża innovattivi, settur li jevolvi b'ritmu mgħaġġel.

Il-Kummissjoni dalwaqt se tadotta wkoll il-programm ta' ħidma tar-riċerka fid-difiża għall-2018, u se titlob lill-Aġenzija Ewropea għad-Difiża tiftaħ is-sejħiet għal proposti l-ġodda ta' riċerka fid-difiża għal din is-sena.

Dawn is-sejħiet għal proposti se jiffukaw fuq it-teknoloġiji tad-disinn elettroniku għall-użu fid-difiża, kif ukoll fuq tagħmir tal-laser b'qawwa għolja.

Il-lott li jmiss ta' għotjiet għar-riċerka fid-difiża se jiġi ffirmat sa tmiem l-2018.

Kif ħabbret f'Ġunju 2017, il-Kummissjoni se tressaq proposta biex tistabbilixxi, mill-2020 'il quddiem, Fond Ewropew għad-Difiża ta' €1.5 biljun fis-sena sabiex jirfed il-kapaċitajiet ta' difiża, li minnhom huwa stmat li baġit annwali ta' €500 miljun se jiġi ddedikat lir-riċerka fid-difiża, b'mod li l-UE ssir wieħed mill-ikbar investituri fir-riċerka fid-difiża fl-Ewropa.

Aktar tagħrif dwar il-proġetti

Ocean2020: dan il-proġett għandu l-għan li jtejjeb l-għarfien tas-sitwazzjoni f'ambjent marittimu bl-użu ta' sistemi bl-ekwipaġġ u mingħajru, u billi tiġi kkompilata perspettiva sħiħa abbażi ta' ħafna inputs differenti.

F'dan jinsabu involuti l-Ministeri tad-Difiża tal-Estonja, Franza, il-Greċja, l-Italja, il-Litwanja, in-Netherlands, il-Portugall, Spanja, l-Iżvezja u r-Renju Unit.

Is-sħab industrijali huma: Indra, Safran, Saab, MBDA, PGZ/CTM Hensoldt, Intracom-IDE, Fincantieri u Qinetiq.

Iċ-ċentri tar-riċerka jinkludu Fraunhofer, Nederlandse Organisatie voor Toegepast Natuurwetenschappelijk Onderzoek (TNO), iċ-Ċentru għar-Riċerka u l-Isperimentazzjoni Marittima tan-NATO (CMRE NATO), u l-Istituto Affari Internazionali (IAI) tal-Italja.

ACAMSII: dan il-proġett se jiżviluppa kamuflaġ adattiv li jipproteġi lis-suldati mis-sensuri li joperaw f'għadd ta' meded tal-frekwenza.

Jinsabu involuti sħab minn Franza, il-Ġermanja, il-Litwanja, in-Netherlands, il-Portugall u l-Iżvezja.

Il-kumpaniji parteċipanti ġejjin mis-settur tat-tessuti, mis-settur ajruspazjali, u minn dak tal-integraturi tas-sistemi tad-difiża: CITEVE, Damel u Safran.

Iċ-ċentri tar-riċerka huma Totalförsvarets forskningsinstitut (FOI) tal-Iżvezja, Fraunhofer, u Nederlandse Organisatie voor Toegepast Natuurwetenschappelijk Onderzoek (TNO).

GOSSRA: dan il-proġett għandu l-għan li jiżgura li l-elementi tas-sistemi kumplessi li jilbsu s-suldati jaħdmu tajjeb flimkien.

Is-suldati jkunu mgħammra b'firxa ta' tagħmir differenti li jridu jaħdmu flimkien.

Il-proġett jimmira li joħloq metodoloġija li tispeċifika kif il-komponenti jitqabbdu ma' xulxin, u b'hekk tiffaċilita l-iżvilupp ta' tagħmir ġdid li jista' jaħdem mat-tagħmir diġà eżistenti.

Il-proġett se jitmexxa minn sħab mill-Ġermanja, l-Italja, in-Netherlands, il-Polonja, il-Portugall, Spanja u l-Iżvezja.

L-impriżi involuti huma Rheinmetall, Indra, GMV aerospace and defence, Leonardo, Larimart u Saab; SMEs Tekever u iTTi, u l-istitut tar-riċerka Nederlandse Organisatie voor Toegepast Natuurwetenschappelijk Onderzoek (TNO).

Vestlife: dan il-proġett għandu l-għan li joħloq ilbies protettiv għas-suldati.

Se jiżviluppa lbies li jkun effettiv għall-finijiet tad-difiża, iżda li fl-istess ħin ikun eħfef, aktar flessibbli u aktar komdu.

Jinsabu involuti sħab mill-Finlandja, l-Italja, in-Netherlands, il-Portugall u Spanja, flimkien mal-impriżi CITEVE u FY-composites, u l-istituti tar-riċerka AITEX u TECNALIA.

F'dan il-proġett jieħdu sehem ukoll żewġ impriżi żgħar u medji (SMEs): BRAPA u Petroceramics.


Hemm bżonn li l-kumpaniji tal-midja soċjali jagħmlu aktar sforz biex ikunu kompletament konformi mar-regoli tal-konsumatur tal-UE

Hemm bżonn li l-kumpaniji tal-midja soċjali jagħmlu aktar sforz biex iwieġbu għat-talbiet, li saru f'Marzu li għadda mill-Kummissjoni Ewropea u mill-awtoritajiet tal-konsumatur tal-Istati Membri, biex ikunu konformi mar-regoli tal-konsumaturi tal-UE.

Il-bidliet li saru minn Facebook, Twitter u Google+ biex jallinjaw it-termini tas-servizzi tagħhom mar-regoli tal-protezzjoni tal-konsumatur tal-UE ġew ippubblikati illum.

Dawn il-bidliet diġà se jibbenefikaw aktar minn kwart ta' biljun konsumatur tal-UE li jużaw il-midja soċjali: Il-konsumaturi tal-UE mhux se jiġu mġiegħla jċedu d-drittijiet obbligatorji tal-konsumatur tal-UE, bħad-dritt tagħhom li jirtiraw minn xiri online; huma se jkunu jistgħu jressqu l-ilmenti tagħhom fl-Ewropa, minflok f'California; u l-pjattaformi se jieħdu s-sehem ġust tagħhom ta' responsabbiltajiet lejn il-konsumaturi tal-UE, b'mod simili bħal fornituri ta' servizzi offline.

Madankollu, il-bidliet jissodisfaw biss parzjalment ir-rekwiżiti skont il-liġi tal-UE dwar il-konsumatur.

Věra Jourová, il-Kummissarju tal-UE għall-Ġustizzja, il-Konsumaturi u l-Ugwaljanza bejn is-Sessi, qalet: “Peress li n-netwerks tal-midja soċjali jintużaw bħala pjattaformi pubbliċitarji u kummerċjali, huma għandhom jirrispettaw bis-sħiħ il-regoli tal-konsumatur.

Jiena sodisfatta li l-infurzar tar-regoli tal-UE biex jipproteġu lill-konsumaturi mill-awtoritajiet nazzjonali qed jagħti l-frott, peress li xi kumpaniji issa qed jagħmlu l-pjattaformi tagħhom aktar sikuri għall-konsumaturi; madankollu, mhuwiex aċċettabbli li dan għadu mhuwiex komplut u li qed jieħdu daqstant żmien.

Dan jikkonferma li neħtieġu “Ftehim Ġdid għall-Konsumaturi”: ir-regoli tal-konsumatur tal-UE għandhom jiġu rispettati u jekk il-kumpaniji ma jikkonformawx, huma għandhom jiffaċċjaw sanzjonijiet.”

Filwaqt li jidher li l-aktar proposti riċenti ta' Google huma konformi mat-talbiet magħmula mill-awtoritajiet tal-konsumatur, Facebook u, b'mod aktar sinifikanti, Twitter indirizzaw biss parzjalment kwistjonijiet importanti dwar ir-responsabbiltà tagħhom u dwar kif l-utenti jiġu informati dwar it-tneħħija possibbli ta' kontenut jew it-terminazzjoni tal-kuntratt.

F'dak li jirrigwarda l-“proċedura ta' avviż u azzjoni” użata mill-awtoritajiet għall-protezzjoni tal-konsumatur biex jirrappurtaw u jitolbu t-tneħħija ta' kontenut illegali, il-bidliet li saru minn xi kumpaniji mhumiex suffiċjenti.

Filwaqt li Google+ stabbilixxa protokoll, kif ukoll skadenzi biex jindirizza t-talbiet, Facebook u Twitter qablu biss li jipprovdu indirizz tal-email apposta li l-awtoritajiet nazzjonali jistgħu jużaw biex jinnotifikaw il-ksur, mingħajr ma kkommettew ruħhom li jindirizzaw talbiet bħal dawn f'perjodi ta' żmien speċifiċi.

Wara diversi lmenti mill-konsumaturi, li kienu fil-mira ta' frodi jew ingann meta għamlu użu minn dawn is-siti web, kif ukoll kienu soġġetti għal termini ta' servizzi li ma jirrispettawx il-liġi tal-UE dwar il-konsumatur, ġiet imnedija azzjoni ta' infurzar f'Novembru 2016.

Minn dan iż-żmien, l-operaturi tal-midja soċjali qablu speċifikament li jemendaw:

Il-kumpaniji impenjaw ruħhom li jimplimentaw il-bidliet fit-termini tagħhom fil-verżjonijiet lingwistiċi kollha fl-ewwel kwart tal-2018.

Il-passi li jmiss

Kif diġà ġie ddikjarat fil-Komunikazzjoni tagħha dwar l-indirizzar tal-kontenut illegali online ppubblikata f'Settembru 2017, il-Kummissjoni tistenna li pjattaformi online b'mod rapidu u proattiv jidentifikaw, ineħħu u jevitaw li jidher mill-ġdid kontenut illegali online.

Attwalment, il-Kummissjoni qed taħdem fuq azzjonijiet ta' segwitu għal din il-Komunikazzjoni.

L-awtoritajiet nazzjonali tal-konsumatur u l-Kummissjoni se jimmonitorjaw l-implimentazzjoni tal-bidliet li twiegħdu u se jużaw b'mod proattiv il-proċedura ta' avviż u azzjoni pprovduta mill-kumpaniji.

Huma se jiffokaw fuq kontenut kummerċjali illegali li jikkonċerna abbonamenti mhux mixtieqa u inganni oħrajn.

Barra minn hekk, l-awtoritajiet jistgħu jieħdu azzjoni, inklużi miżuri ta' infurzar, meta jkun meħtieġ.

F'April, il-Kummissjoni se tippreżenta “Ftehim Ġdid għall-Konsumaturi”.

Din ir-riforma se tipproponi li timmodernizza l-liġi tal-konsumatur eżistenti u tiżgura li tiġi infurzata b'mod xieraq.

Sfond

Fis-16 ta' Marzu 2017, l-awtoritajiet tal-konsumatur tal-UE u l-Kummissjoni Ewropea ltaqgħu mal-kumpaniji biex jisimgħu u jiddiskutu s-soluzzjonijiet proposti minnhom.

Wara din il-laqgħa, il-kumpaniji għamlu ċerti bidliet fit-termini u l-kundizzjonijiet tagħhom.

Madankollu, il-Kummissjoni u l-awtoritajiet tal-konsumatur jikkunsidraw li jridu jsiru bidliet ulterjuri b'mod urġenti (ara l-istqarrija għall-istampa).

L-awtoritajiet tal-Kooperazzjoni fil-Protezzjoni tal-Konsumaturi, taħt it-tmexxija tad-Direttorat Ġenerali Franċiż għall-Politika tal-Kompetizzjoni, l-Affarijiet tal-Konsumatur u l-Kontroll tal-Frodi (DGCRF), bagħtu pożizzjoni komuni lil Facebook, Twitter u Google+ f'Novembru 2016 fejn talbuhom itejbu għadd ta' termini tal-kuntratt u jistabbilixxu sistema li tindirizza l-kontenut kummerċjali online wara notifika[1].

Ir-Regolament tal-UE dwar il-Kooperazzjoni għall-Protezzjoni tal-Konsumatur (KPK) jgħaqqdu lill-awtoritajiet nazzjonali tal-konsumatur f'netwerk pan-Ewropew tal-infurzar.

Bis-saħħa ta' dan il-qafas, awtorità nazzjonali f'pajjiż wieħed tal-UE tista' titlob lill-kontroparti tagħha f'pajjiż ieħor tal-UE biex tintervjeni f'każ ta' ksur transfruntier tar-regoli tal-konsumatur tal-UE.

Il-kooperazzjoni hija komuni għal diversi leġiżlazzjonijiet relatati mal-konsumatur, bħad-Direttiva dwar il-Prattiki Kummerjċli Żleali, id-Direttiva dwar il-Kummerċ Elettroniku, id-Direttiva dwar id-Drittijiet tal-Konsumatur jew id-Direttiva dwar Termini Kuntrattwali Inġusti.

Fl-ambitu tal-qafas tas-CPC, l-awtoritajiet iwettqu rieżami regolari ta' kwistjonijiet ta' tħassib komuni għall-protezzjoni tal-konsumatur fis-Suq Uniku u jikkoordinaw is-sorveljanza tas-suq tagħhom u l-azzjonijiet potenzjali ta' infurzar.

Il-Kummissjoni tiffaċilita l-iskambju ta' informazzjoni fost l-awtoritajiet u l-koordinazzjoni tagħhom.

Jeħtieġ li pjattaformi online jassumu aktar responsabbiltà fil-governanza tal-kontenut.

Il-Komunikazzjoni tipprovdi strumenti komuni li jidentifikaw, ineħħu u jevitaw li jerġa' jidher kontenut illegali online.

Għal aktar tagħrif

Tabella bil-bidliet fit-termini u l-kundizzjonijiet

[1] Innota li kwalunkwe valutazzjoni magħmula f'din l-azzjoni hija mingħajr preġudizzju għal kwalunkwe valutazzjoni futura ta' konformità tat-termini tal-kuntratt mill-awtoritajiet tas-CPC jew fi proċedimenti ġuridiċi.


Ewropa li tagħti riżultati: Il-Kummissjoni tippreżenta ideat għal Unjoni Ewropea iktar effiċjenti

Qabel il-laqgħa informali bejn il-Mexxejja tat-23 ta' Frar 2018, il-Kummissjoni Ewropea llum qed tippreżenta għadd ta' passi prattiċi li jistgħu jagħmlu x-xogħol tal-Unjoni Ewropea iktar effiċjenti, u li jtejbu l-konnessjoni bejn il-mexxejja tal-istituzzjonijiet tal-UE u ċ-ċittadini tal-Ewropa.

Illum il-President tal-Kummissjoni Jean-Claude Juncker qal : “Bil-Pjan Direzzjonali ta' Bratislava, bid-Dikjarazzjoni ta' Ruma, u issa bl-Aġenda tal-Mexxejja, l-Ewropa qed tiffoka, kif inhu xieraq, li toħloq Unjoni li ġġib riżultati konkreti u tanġibbli għaċ-ċittadini tagħha dwar il-kwistjonijiet li jimpurtahom dwarhom.

Irridu nibqgħu sejrin f'din it-triq.

Jien minn dejjem għedt li l-forma għandha ssegwi l-funzjoni – dan mhuwiex iż-żmien għal diskussjonijiet twal dwar ir-riforma istituzzjonali jew bidliet fit-Trattati.

Madankollu, hemm għadd ta' passi li nistgħu nieħdu biex nagħmlu x-xogħol tagħna aħna u naħdmu biex inwettqu l-prijoritajiet ewlenin tagħna iktar effiċjenti.

Hemm ħafna għażliet, iżda l-għan għandu jibqa' wieħed: li noħolqu Ewropa li ġġib ir-riżultati.”

Kandidati prinċipali: Nibnu fuq l-esperjenza tal-“iSpitzenkandidaten” tal-2014.

Il-proċess tal-elezzjoni tal-2014 saħħaħ ir-relazzjoni bejn it-tliet istituzzjonijiet tal-UE u tejjeb l-effiċjenza ta' xogħolhom.

Għenhom jallinjaw lilhom infushom madwar programm ta' ħidma komuni għall-mandat ta' ħames snin.

Huwa dan li ppermetta lill-Kummissjoni Juncker taħdem b'mod iktar politiku u tikkonċentra fuq fejn l-Unjoni ġġib l-aqwa riżultati, bil-bqija jiġi mħolli f'idejn l-Istati Membri.

Fid-Diskors tiegħu dwar l-Istat tal-Unjoni għall-2017, il-President Juncker qal li l-esperiment tal-“kandidat prinċipali” tal-2014 għandu jkompli.

Illum, il-Kummissjoni Ewropea qed tippreżenta kif il-proċess jista' jiġi mtejjeb abbażi tat-Trattati attwali filwaqt li jiġi rrispettat il-bilanċ bejn l-Istituzzjonijijet tal-UE u fost l-Istati Membri Dan jinkludi li l-partiti politiċi jintalbu jagħmlu għażla iktar bikrija tal-kandidati prinċipali tagħhom, qabel tmiem l-2018, u għal bidu iktar bikri tal-kampanja.

Dan jagħti lill-votanti iktar opportunità li jidentifikaw mal-kandidati u l-programmi politiċi li jipproponu.

Il-Kummissjoni qed tipproponi wkoll li r-rabta bejn il-partiti nazzjonali u l-partiti Ewropej issir iktar viżibbli.

Il-partiti politiċi fil-livell nazzjonali għandhom ikunu iktar trasparenti dwar il-partiti Ewropej li jkunu affiljati magħhom, pereżempju billi jużaw l-emblemi tagħhom fil-materjal tal-kampanji u fil-vot tagħhom.

Hemm bżonn ukoll li jieħdu pożizzjonijiet iktar ċari dwar kwistjonijiet Ewropej importanti u jesprimu l-intenzjoni tagħhom li jipparteċipaw fi gruppi politiċi fil-Parlament Ewropew, u li jesprimu l-għażla tagħhom għal President tal-Kummissjoni.

Kompożizzjoni tal-Parlament Ewropew u tal-Kummissjoni Ewropea

Il-mexxejja fil-Kunsill Ewropew iridu jiddeċiedu – abbażi ta' proposta mill-Parlament Ewropew – dwar il-kompożizzjoni tal-Parlament Ewropew għall-mandat tal-2019 sal-2024 u x'għandu jsir bis-siġġijiet li r-Renju Unit se jħalli battala.

Għażla waħda tista' tkun li jinżammu xi siġġijiet minn dawn għal kostitwenza transnazzjonali.

Filwaqt li f'Riżoluzzjoni reċenti (mis-7 ta' Frar) il-Parlament Ewropew ivvota li ma jintalabx li tinħoloq kostitwenza transnazzjonali, xorta ħalla l-bieb miftuħ għal dibattiti futuri.

Reċentement, għadd ta' Stati Membri esprimew l-appoġġ tagħhom għal din l-idea, filwaqt li oħrajn esprimew in-nuqqas ta' qbil tagħhom li din titwettaq.

Kostitwenza transnazzjonali tkun tista' ssaħħaħ id-dimensjoni Ewroepa tal-elezzjoni billi tagħti lill-kandidati l-possibbiltà li jilħqu iktar ċittadini madwar l-Ewropa kollha.

Min-naħa l-oħra, il-membri parlamentari normalment jirrappreżentaw u jikkomunikaw mill-qrib mal-votanti li eleġġewhom fuq livell lokali jew nazzjonali, kemm għal raġunijiet ta' akkontabilità pubblika, kif ukoll sabiex ikunu jistgħu jiġbdu l-attenzjoni lejn it-tħassib tal-kostitwenti tagħhom.

Il-Kummissjoni hija simpatetika għall-idea ta' listi transnazzjonali, iżda din se tkun teħtieġ qbil unanimu mill-Kunsill, u bidliet għal-liġi elettorali fis-27 Stat Membru fis-sena li ġejja biex tiġi applikata għall-elezzjonijiet tal-2019.

Il-Kulleġġ tal-Kummissarji bħalissa fih 28 membru , wieħed minn kull Stat Membru – f'konformità ma' Deċiżjoni tal-Kunsill tat-22 ta' Mejju 2013.

Qabel ma tinħatar il-Kummissjoni Ewropea l-ġdida, il-mexxejja jridu jiddeċiedu jżommux il-prinċipju ta' Membru wieħed minn kull Stat Membru, jew inkella tiċċekkinx il-Kummissjoni.

Eżekuttiv iċken, fit-teorija, ikun iktar effiċjenti fl-operat tiegħu, iktar faċli li jiġi mmaniġjat u jkunu jippermetti distribuzzjoni iktar ibbilanċjata tal-portafolli.

Iżda Kummissjoni iżgħar tkun tfisser ukoll li xi Stati Membri ma jkunux irrappreżentati fil-livell politiku tal-istituzzjoni, u jitilfu l-vantaġġ li jkollhom kanal ta' komunikazzjoni dirett miftuħ maċ-ċittadini u l-awtoritajiet nazzjonali tagħhom.

President b'Żewġt Ikpiepel għall-Kummissjoni u l-Kunsill

Kien fid-Diskors tiegħu dwar l-Istat tal-Unjoni tal-2017, li l-President Juncker issuġġerixxa l-idea ta' President b'żewġ rwoli.

Persuna waħda li jkollha l-karigi ta' President tal-Kunsill Ewropew u ta' President tal-Kummissjoni Ewropea tista' tagħmel l-istruttura tal-Unjoni iktar effiċjenti.

Dan huwa possibbli bit-trattati preżenti.

Ħatra doppja ma tkunx teħtieġ li ż-żewġ istituzzjonijiet jingħaqdu.

Il-President tal-Kummissjoni Ewropea diġà huwa Membru tal-Kunsill Ewropew, u l-ebda wieħed miż-żewġ Presidenti ma jivvota fil-Kunsill Ewropew; ir-rwol tagħhom huwa li jagħtu pariri, jagħtu kontribut mill-ħidma tas-servizzi tagħhom, jgħinu biex joħolqu l-pontijiet u jsibu pożizzjonijiet komuni.

Djalogi taċ-Ċittadini

Il-Kummissjoni regolarment torganizza Djalogi taċ-Ċittadini ma' Membri tal-Kummissjoni, il-Parlament Ewropew, gvernijiet nazzjonali, awtoritajiet lokali u reġjonali, u rappreżentanti tas-soċjetà ċivili.

Mill-2012 'l hawn ġew organizzati kważi 500 minn dawn id-dibattiti pubbliċi interattivi f'160 post, u l-Kummissjoni se żżid il-frekwenza tagħhom minn issa sal-elezzjonijiet Ewropej f'Mejju 2019, bil-mira li jsiru madwar 500 attività oħra.

Il-Kummissjoni tilqa' wkoll l-inizjattivi ta' Stati Membri individwali biex jorganizzaw id-diskursati nazzjonali tagħhom maċ-ċittadini dwar il-ġejjieni tal-Ewropa, u hija lesta li tgħin fejn tista', pereżempju billi tikkollega dan il-proċess mal-konsultazzjoni online dwar il-ġejjieni tal-Ewropea li jista' jibqa' miftuħ sad-9 ta' Mejju 2019.

Il-Kummissjoni se taqsam il-frott tal-esperjenza tagħha mal-Istati Membri.

Sfond

L-ideat u l-għażliet proposti llum huma segwitu dirett tar-rapport tal-Kummissjoni Ewropea (tat-8 ta' Mejju 2015) fuq l-elezzjonijiet għall-Parlament Ewropew tal-2014 li fih wegħdet li tidentifika mezzi biex id-dimensjoni Ewropea u l-leġittimità demokratika tal-proċess tat-teħid ta' deċiżjonijiet tal-UE jissaħħu iktar, u li teżamina iktar, u tfittex li tindirizza, ir-raġunijiet għall-konkorrenza persistentement baxxa f'xi Stati Membri.

Għal iktar informazzjoni

Komunikazzjoni: Ewropa li tagħti riżultati: Għażliet istituzzjonali biex nagħmlu l-ħidma tal-Unjoni Ewropea aktar effiċjenti

Rakkkomandazzjoni: rigward it-tisħiħ tan-natura Ewropea u t-tmexxija effiċjenti tal-elezzjonijiet 2019 tal-Parlament Ewropew

Rapport tal-Kummissjoni Ewropea fuq l-elezzjonijiet għall-Parlament Ewropew tal-2014

Rapport tal-2018 dwar l-elezzjonijiet Ewropej u muniċipali

Skedi informattivi:


Baġit fit-tul tal-UE wara l-2020: Il-Kummissjoni Ewropea tistabbilixxi għażliet - u l-konsegwenzi tagħhom

Qabel il-laqgħa informali tal-Mexxejja fit-23 ta' Frar 2018, il-Kummissjoni Ewropea llum qed tistabbilixxi diversi għażliet - u l-konsegwenzi finanzjarji tagħhom - għal baġit ġdid u modern fit-tul tal-UE li jwassal b'mod effiċjenti il-prijoritajiet tagħha wara l-2020.

Il-President tal-Kummissjoni Ewropea Jean-Claude Juncker qal: “Il-baġits mhumiex eżerċizzju ta' kontabbiltà - huma dwar prijoritajiet u ambizzjoni.

Huma jinterpretaw li-futur tagħna f'figuri.

Għalhekk ejjew l-ewwel niddiskutu dwar l-Ewropa li rridu.

Imbagħad, l-Istati Membri jridu jiġġustifikaw l-ambizzjoni tagħhom bi flus li jaqblu magħha.

U filwaqt li lkoll irridu nifhmu li għal din id-diskussjoni li ġejja mhuwiex il-każ li nibqgħu għaddejjin kif aħna, jiena nemmen li nistgħu nagħmlu sforz u naqblu fuq baġit fejn kulħadd ikun benefiċjarju ewlieni”.

Fil-laqgħa informali tagħhom fit-23 ta' Frar, il-Mexxejja tal-Unjoni Ewropea se jiddiskutu dwar kif jiżguraw li l-prijoritajiet li stabbilew għall-Unjoni - fis-16 ta' Settembru 2016 fi Bratislava u fil-25 ta' Marzu 2017 fid-Dikjarazzjoni ta' Ruma - ikollhom biżżejjed fondi u għalhekk isiru realtà.

Iż-żewġ elementi - it-twaqqif ta' prijoritajiet komuni u l-kapaċità tal-Unjoni li timplimentahom — huma inseparabbli.

Il-Kummissjoni qed tikkontribwixxi għal din id-diskussjoni importanti bi tliet modi: L-ewwel nett, billi tipprovdi l-fatti neċessarji dwar il-baġit tal-UE, il-benefiċċji tiegħu, il-kisbiet u l-valur miżjud.

It-tieni nett, billi tfassal xenarji li juru l-impatt finanzjarju ta' diversi għażliet potenzjali ta' politika.

U t-tielet nett, billi turi l-konsegwenzi għall-istudenti, ir-riċerkaturi, il-proġetti ta' infrastruttura u ħafna oħrajn f'każ li jkun hemm xi dewmien fl-adozzjoni tal-baġit il-ġdid tal-UE.

Għażliet għall-baġit futur tal-UE

Meta wieħed jiddiskuti dwar il-livell ta' ambizzjoni tal-azzjoni tal-UE f'oqsma bħall-protezzjoni tal-fruntieri esterni tal-UE, l-appoġġ għal Unjoni Ewropea tad-Difiża ġenwina, l-ixprunar tat-trasformazzjoni diġitali tal-Ewropa jew it-tkattir fl-effiċjenza tal-politiki ta' koeżjoni u tal-agrikoltura tal-UE, huwa importanti għall-Mexxejja li jaraw xi jsarrfu l-għażliet tagħhom b'mod konkret f'termini ta' finanzjament fil-livell tal-UE.

Il-kontribuzzjoni tal-lum mill-Kummissjoni tfittex li tagħmel preċiżament hekk - billi tikkwantifika l-impatt finanzjarju ta' diversi għażliet potenzjali ta' politika.

Dawk mhumiex il-proposti tal-Kummissjoni stess, iżda eżempji bbażati fuq ideat frekwentement imressqa f'dibattitu pubbliku.

L-għan tagħhom huwa li n-nies jiffukaw, tiġi stimulata d-diskussjoni u jipprovdu bażi fattwali soda biex isiru l-għażliet importanti li ġejjin dalwaqt.

Pereżempju, jekk il-Mexxejja jaqblu li jirrispettaw l-impenn frekwenti li tissaħħaħ il-protezzjoni tal-fruntieri esterni tal-UE, dan jiġi jiswa EUR 20 sa 25 biljun fuq seba' snin, u sa massimu ta' EUR 150 biljun għal sistema sħiħa ta' gestjoni tal-fruntieri tal-UE.

Tabilħaqq, kull prijorità politika - l-Unjoni Ewropea tad-Difiża, kull prijorità li tagħti appoġġ għall-mobilità taż-żagħżagħ, li tixpruna t-trasformazzjoni diġitali tal-Ewropa, li tkattar ir-riċerka u l-innovazzjoni jew li hija l-bażi ta' Unjoni Ekonomika u Monetarja Ġenwina - se jkollha bżonn fondi adegwati biex issir realtà.

L-immodernizzar u l-iffinanzjar tal-baġit tal-UE

Il-Kummissjoni qiegħda tistabbilixxi wkoll modi biex jiġi mmodernizzat il-baġit tal-UE, inkluż billi ssaħħaħ ir-rabta bejn l-għanijiet tal-baġit tal-UE u l-mod li bih jiġi ffinanzjat.

Barra minn hekk, hija tistabbilixxi possibiltajiet dwar kif għandha tissaħħaħ ir-rabta - ta' spiss magħrufa bħala “kundizzjonalità”- bejn il-finanzjament mill-UE u r-rispett għall-valuri fundamentali tal-UE.

It-twaqqit huwa importanti - għaċ-ċittadini u n-negozji

Ftehim politiku bla dewmien dwar baġit tal-UE modern u ġdid se jkun essenzjali biex juri li l-Unjoni hija lesta li twettaq l-aġenda politika pożittiva li stabbiliet fi Bratislava u Ruma.

Il-Kummissarju għall-Baġit u r-Riżorsi Umani, Günther H. Oettinger qal: “Ma rridux nirrepetu l-esperjenza sfortunata tal-2013 meta kien seħħ dewmien konsiderevoli fil-qbil dwar il-baġit attwali tal-UE.

Jekk dan id-dewmien kellu jerġa' jseħħ, aktar minn 100 000 proġett iffinanzjat mill-UE - f'oqsma ewlenin bħal -għajnuna għan-negozji, l-effiċjenza fl-enerġija, il-kura tas-saħħa, l-edukazzjoni u l-inklużjoni soċjali - ma jkunux jistgħu jibdew fil-ħin, u mijiet ta' eluf ta' żagħżagħ ma jkunux jistgħu jibbenefikaw minn skambju tal-Erasmus+ fl-2021”.

Lil hinn milli sempliċement mixtieq fuq livell politiku, ftehim bikri huwa mportanti wkoll mil-lat prattiku.

L-isħab u l-benefiċjarji tal-fondi tal-UE - minn studenti u riċerkaturi għal infrastruttura, kura tas-saħħa jew proġetti tal-enerġija - kif ukoll l-awtoritajiet nazzjonali u reġjonali ħaqqhom u għandhom bżonn ċertezza kemm legali kif ukoll finanzjarja.

Il-Kummissjoni tiġbed l-attenzjoni tal-Mexxejja lejn eżempji konkreti tal-impatt detrimentali li d-dewmien jista' jkollu fuq iċ-ċittadini u n-negozji kollha madwar l-UE.

Il-Kummissjoni temmen li l-esperjenza sfortunata tal-adozzjoni tardiva tal-baġit attwali tal-UE — b'dewmien sinifikanti fit-tnedija tal-programmi l-ġodda u b'hekk, biex jinkisbu l-prijoritajiet ta' finanzjament — ma għandhiex tiġi ripetuta.

Il-passi li jmiss

Il-Kummissjoni Ewropea se tippreżenta l-proposta formali tagħha għall-baġit fit-tul tal-UE li jmiss fix-xhur li ġejjin, l-aktar tard fil-bidu ta' Mejju 2018.

Sadanittant, il-Kummissjoni se tkompli tisma' lill-partijiet ikkonċernati kollha, inkluż permezz ta' konsultazzjonijiet pubbliċi dwar il-prijoritajiet tal-UE li kienu mnedija f'Jannar 2018.

Għal Aktar Informazzjoni:

-Komunikazzjoni "Qafas Finanzjarju Pluriennali ġdid u modern għal UE li taħdem b'mod effiċjenti fuq il-prijoritajiet tagħha wara l-2020"

-Skedi informattivi

-Dokument ta' riflessjoni dwar il-futur tal-finanzi tal-UE

- Konsultazzjonijiet pubbliċi: Il-futur tal-finanzi tal-UE - esprimi l-fehma tiegħek dwar il-baġit tal-UE wara l-2020


Rapport tal-Kummissjoni: Is-sitwazzjoni soċjali u tal-impjiegi fl-UE tkompli titjieb

Sostnut minn tkabbir ekonomiku b'saħħtu, is-settur tal-impjiegi fl-UE kompla jissaħħaħ ferm aktar milli mistenni fit-tielet kwart tal-2017, filwaqt li, skont l-aħħar Rieżami Trimestrali dwar l-Impjiegi u l-Iżviluppi Soċjali fl-Ewropa, iċ-ċifri tal-qgħad komplew jonqsu.

Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, osservat: "Fl-Ewropa reġa' qed jidher it-tkabbir.

L-impjiegi fl-UE laħqu l-ogħla livell li qatt ġie rreġistrat, b'aktar minn 236 miljun ruħ jaħdmu.

Filwaqt li l-qgħad qed jonqos b'mod stabbli.

Għandna napprofittaw minn dan il-momentum ekonomiku pożittiv u nagħtu liċ-ċittadini d-drittijiet ġodda u aktar effettivi li konna stabbilixxejna fil-Pilastru Ewropew tad-Drittijiet Soċjali: kundizzjonijiet tax-xogħol ġusti, aċċess ugwali għas-suq tax-xogħol u protezzjoni soċjali deċenti.

Issa huwa l-waqt li niżguraw li ċ-ċittadini u l-ħaddiema kollha jkunu jistgħu jibbenefikaw minn dawn l-iżviluppi pożittivi fis-suq tax-xogħol."

Meta mqabbla mas-sena ta' qabel, l-impjiegi fl-UE żdiedu b'1.7 %.

Dan ifisser żieda ta' 4 miljun ruħ impjegati, li 2.7 miljuni minnhom jaħdmu fiż-żona tal-euro.

L-impjiegi permanenti u x-xogħol full-time kienu l-kontributuri ewlenin għal din l-espansjoni.

Bejn it-tielet kwart tal-2016 u l-2017, l-għadd ta' impjegati b'kuntratti permanenti żdied bi 2.8 miljuni.

Din iż-żieda hija tliet darbiet akbar miż-żieda reġistrata f'kuntratti temporanji (900,000).

L-għadd ta' ħaddiema full-time żdied b'madwar 3 miljuni, għal 181 miljun, filwaqt li l-ħaddiema part-time żdiedu b'madwar 300,000 għal 42.7 miljuni.

Ir-rata ta' impjieg fl-UE ta' ħaddiema bejn l-20 u l-64 sena żdiedet b'mod kostanti matul dawn l-aħħar tliet snin, u fit-tielet kwart tal-2017 kienet 72.3 %, l-ogħla rata qatt milħuqa.

Madankollu, għad hemm differenzi kbar bejn l-Istati Membri.

Ir-rati ta' impjieg nazzjonali jvarjaw minn 58 % fil-Greċja għal 82 % fl-Iżvezja.

Ir-rapport juri wkoll li l-qgħad fl-UE qed joqrob b'ritmu kostanti lejn il-livelli ta' qabel il-kriżi.

Il-qgħad naqas b'madwar 8.6 miljun ruħ minn meta kien laħaq il-massimu tiegħu rreġistrat f'April 2013 u f'Diċembru 2017 kien għadu taħt it-18-il miljun ruħ, l-iktar livell baxx minn Novembru 2008.

Ċifri oħra dwar is-suq tax-xogħol li joħorġu mir-Rieżami Trimestrali jikkonfermaw ukoll it-titjib fis-saħħa tal-ekonomija tal-UE:

Sfond

Ir-Reviżjoni Trimestrali dwar l-Impjiegi u l-Iżviluppi Soċjali fl-Ewropa tipprovdi ħarsa ġenerali lejn l-aħħar żviluppi soċjali u tas-suq tax-xogħol fl-UE.

Din tagħti ħarsa lejn il-bidliet fuq terminu qasir fil-PDG u fix-xejriet fl-impjiegi.

Fis-17 ta' Novembru 2017, il-Parlament Ewropew, il-Kunsill u l-Kummissjoni pproklamaw il-Pilastru Ewropew tad-Drittijiet Soċjali, li jistabbilixxi 20 prinċipju u dritt ewlenin b'appoġġ għal swieq tax-xogħol u sistemi ta' protezzjoni soċjali ġusti u li jiffunzjonaw tajjeb.

Il-Kummissjoni diġà qed tagħmel il-parti tagħha biex tittrasforma l-Pilastru f'azzjonijiet konkreti, pereżempju permezz tal-inizjattiva dwar il-bilanċ bejn ix-xogħol u l-ħajja privata, il-proposta għal Direttiva dwar il-kundizzjonijiet tax-xogħol trasparenti u prevedibbli fl-Unjoni Ewropea, jew il-Pakkett dwar il-Ġustizzja Soċjali imminenti.

Strument ewlieni biex jiggwida l-proċess ta' konverġenza ekonomika u soċjali kull sena huwa s-Semestru Ewropew.

Il-prinċipji u l-prijoritajiet tal-Pilastru ġew allinjati fid-dokumenti ewlenin tas-Semestri kollha, bl-ewwel wieħed ikun dak taċ-ċiklu tal-2017/18.

B'mod partikolari, l-Abbozz ta' Rapport Konġunt dwar l-Impjiegi jinkludi t-Tabella ta' Valutazzjoni Soċjali l-ġdida biex jiġu mmonitorjati l-prestazzjonijiet fl-oqsma ewlenin koperti mill-Pilastru, bħas-sehem tal-istudenti li jitilqu kmieni mill-iskola, ir-rata tal-qgħad fost iż-żgħażagħ jew l-impatt tat-trasferimenti soċjali fuq it-tnaqqis tal-faqar.

Għal Aktar Informazzjoni

Reviżjoni Trimestrali dwar l-Impjiegi u l-Iżviluppi Soċjali fl-Ewropa – Frar 2018

Sit web dwar il-Pilastru Ewropew tad-Drittijiet Soċjali

Impjiegi u analiżi soċjali mid-DĠ EMPL

[1] Ir-rata ta' postijiet tax-xogħol battala hija l-perċentwal tal-postijiet tax-xogħol battala mqabbla mal-għadd totali ta' postijiet tax-xogħol battala u okkupati.

[2] L-indikatur tan-nuqqas ta' ħaddiema huwa s-sehem ta' ditti li jindikaw li n-nuqqas ta' ħaddiema huwa fattur li jillimita l-produzzjoni tagħhom.

[3] L-indikatur tar-reklutaġġ huwa s-sehem ta' ħaddiema li bdew jaħdmu mal-impjegatur fl-aħħar 3 xhur.

[4] Ir-rata ta' tluq mis-servizz hija s-sehem ta' impjegati li telqu minn mal-impjegatur f'perjodu partikolari.

[5] Ir-rata ta' kollokament hija s-sehem ta' persuni mingħajr impjieg li jsibu x-xogħol f'perjodu partikolari.


12-il mistoqsija għall-futur tal-Ewropa: Il-Kummissjoni Tvara il-Konsulatzzjoni taċ-Ċittadini Onlajn

Illum, f'Jum l-Ewropa, il-Kummissjoni Ewropea qed tvara konsultazzjoni pubblika onlajn indirizzata lejn l-Ewropej kollha, fejn tistaqsihom liema direzzjoni jixtiequ li taqbad l-Unjoni Ewropea fil-futur.

Din il-konsultazzjoni unika, parti mid-dibattitu usa' dwar il-Futur tal-Ewropa varat permezz tal-White Paper tal-Kummissjoni tal-1 ta' Marzu 2017, tħejjiet minn bord ta' 96 ċittadin minn 27 Stat Membru, li ngħaqdu biex jiddeċiedu liema mistoqsijiet għandhom jagħmlu lill-koċittadini Ewropej tagħhom.

Illum il-President tal-Kummissjoni Jean-Claude Juncker qal : “Bl-elezzjonijiet Ewropej li jinsabu wara l-kantuniera, wasal iż-żmien li niddeċiedu x'għandha tkun l-Unjoni Ewropea b'27.

Jiġri x'jiġri, trid tkun Ewropa mibnija mill-Ewropej.

L-istħarriġ li qed invaraw illum jagħmel din il-mistoqsija lill-Ewropej kollha: X'ġejjieni rridu għalina, għal uliedna u għall-Unjoni tagħna?

Issa wasal iż-żmien biex l-Ewropej isemmgħu leħehnom, sod u ċar, dwar il-kwistjonijiet li jikkonċernawhom u x'jixtiequ li l-mexxejja tagħhom jagħmlu dwarhom.”

Għall-ewwel darba, il-Kummissjoni laqqgħet Bord taċ-Ċittadini fil-5 u fis-6 ta' Mejju biex jabbozza konsultazzjoni pubblika.

Ospitat mill-Kumitat Ekonomiku u Soċjali Ewropew, grupp ta' 96 Ewropew ġew Brussell u ħadmu flimkien biex jabbozzaw stħarriġ onlajn ta' 12-il mistoqsija.

Dan l-eżerċizzju uniku ta' demokrazija parteċipattiva jfisser li ċ-ċittadini qegħdin fil-qalba tal-konverżazzjoni dwar il-Futur tal-Ewropa.

Din hija parti mid-dibattitu li jinsab għaddej dwar il-futur tal-UE b'27, varat permezz tal-White Paper tal-Kummissjoni tal-1 ta' Marzu 2017.

Min irid diġà jista' jissottometti l-opinjonijiet tiegħu onlajn - il-konsultazzjoni tal-lum se tikkumplementah ulterjorment.

Il-konsultazzjoni onlajn se tibqa' għaddejja wkoll b'mod parallel mad-Djalogi taċ-Ċittadini li jinsabu għaddejjin, li qed ikunu organizzati mill-Kummissjoni Ewropea u mill-Istati Membri.

Mill-2012 'l hawn ġew organizzati kważi 700 minn dawn id-dibattiti pubbliċi interattivi f'160 belt, u l-Kummissjoni se żżid il-frekwenza tagħhom minn issa sal-elezzjonijiet Ewropej f'Mejju 2019, bil-mira li torganizza 500 attività oħra.

Barra mix-xogħol tal-Kummissjoni Ewropea, qed ikunu organizzati Konsultazzjonijiet taċ-Ċittadini mill-gvernijiet nazzjonali fl-Istati Membri kollha, wara inizjattiva minn Franza li għandha l-appoġġ tal-Kapijiet kollha tal-Istat jew tal-Gvern ta' dawk li se jkunu l-UE27.

Il-Kummissjoni qed tikkondividi l-frott tal-esperjenza tagħha mal-Istati Membri.

Il-kosultazzjoni se tibqa' għaddejja sas-summit ta' Sibiu fid-9 ta' Mejju 2019.

Il-Kummissjoni se tippreżenta rapport interim lill-Istati Membri dwar il-proċess tal-White Paper fil-Kunsill Ewropew ta' Diċembru 2018.

Rapport finali, imbagħad, se jkun preżentat fl-ewwel Summit tal-UE27 f'Sibiu, ir-Rumanija, fid-9 ta' Mejju 2019, ftit ġimgħat qabel l-elezzjonijiet Ewropej.

Sfond

F'Marzu tal-2017, il-Kummissjoni varat dibattitu ġdid dwar il-futur tal-UE b'27 permezz tal-pubblikazzjoni tal-”White Paper dwar il-Ġejjieni tal-Ewropa” Membri tal-Kummissjoni kienu qed jivvjaġġaw madwar l-Ewropa jagħtu widen għall-opinjonijiet taċ-ċittadini dwar ix-xenarji differenti ppreżentati, biex b'hekk jagħtu ċans lil kulħadd biex jikkontribwixxi fit-tiswir tal-Unjoni.

Għal iktar informazzjoni

Onlajn: Konsutazzjoni dwar il-Futur tal-Ewropa

Skeda informattiva: Djalogu maċ-ċittadini qabel l-elezzjonijiet Ewropej

Fuljett: Djalogi taċ-Ċittadini dwar il-Futur tal-Ewropa

White Paper dwar il-Ġejjieni tal-Ewropa


Il-Kummissjoni Ewropea u l-BEI jkomplu jiċċaraw it-trattament statistiku ta' Kuntratti għall-Prestazzjoni Enerġetika

Il-Eurostat, l-Uffiċċju tal-Istatistika tal-Kummissjoni Ewropea u l-Bank Ewropew tal-Investiment (BEI) illum qed iniedu Gwida tal-Prattikanti ġdida dwar it-Trattament Statistiku tal-Kuntratti għall-Prestazzjoni Enerġetika.

Il-Gwida l-ġdida ssegwi n-Nota ta' Gwida tal-Eurostat dwar it-trattament rivedut ta' Kuntratti għall-Prestazzjoni Enerġetika fil-kontijiet tal-gvern, maħruġa f'Settembru 2017, u tispjega l-applikazzjoni prattika tagħha, bl-użu ta' riżorsi ta' assistenza teknika miċ-Ċentru Ewropew ta' Konsulenza għall-Investimenti (EIAH).

Il-gwida hija disponibbli hawnhekk.

Marianne Thyssen, il-Kummissarju responsabbli mill-Eurostat qalet: “Ninsab kuntenta ħafna li llum qed inniedu gwida ġdida li tiċċara kif l-investimenti f'infrastruttura effiċjenti fl-enerġija għandhom ikunu trattati statistikament.

Din se tgħin lill-partijiet ikkonċernati involuti fil-kummissjoni, fil-finanzjament u fit-twettiq ta' kuntratti għall-prestazzjoni enerġetika.

Din hija sitwazzjoni fejn jirbaħ kulħadd għall-awtoritajiet pubbliċi u l-partijiet ikkonċernati privati, b'fehim ċar tal-impatt fuq il-baġit nazzjonali.

Ninsab fiduċjuża li din il-gwida l-ġdida se tinkoraġġixxi kemm il-promoturi ta' proġetti privati kif ukoll pubbliċi biex iżidu l-investimenti fi proġetti tal-effiċjenza enerġetika.”

Il-Kummissarju għall-Azzjoni Klimatika u l-Enerġija, Miguel Arias Cañete, żied jgħid: “Bis-saħħa ta' din il-gwida, se jkun eħfef għall-iskejjel, l-isptarijiet, u binjiet pubbliċi oħra - li flimkien jagħmlu iktar minn 10% tal-istokk globali ta' bini tal-UE - biex jinvestu fl-għan li jtejbu l-effiċjenza enerġetika.

Il-miżuri tal-effiċjenza enerġetika huma mezz importanti wkoll biex nikkumbattu l-faqar, li din il-Kummissjoni qed timmira li tindirizza mill-għeruq.”

Andrew McDowell, Viċi President tal-BEI, b'sorveljanza għall-Enerġija, qal: “Il-maniġers tal-binjiet pubbliċi – bħal skejjel, sptarijiet u aġenziji pubbliċi oħrajn – ħafna drabi ma jkollhomx il-baġit u l-għarfien espert tekniku biex ifasslu u jipprovdu l-finanzi għal proġetti li jiffrankaw l-enerġija li jnaqqsu l-emissjonijiet tal-karbonju, jiffrankaw il-flus tal-kontribwenti u jagħmlu l-binjiet aktar komdi għall-persunal u l-utenti tas-servizz pubbliku.

Din il-Gwida ġdida għandha l-għan li tgħin lill-awtoritajiet pubbliċi biex iħejju u jiffinanzjaw proġetti, billi jiġu mobilizzati l-kapital u l-għarfien espert privati għall-benefiċċju tas-settur pubbliku taħt il-Kuntratti għall-Prestazzjoni tal-Enerġija.

Dan hu wieħed mill-passi li l-BEI qed jieħu permezz tal-inizjattiva konġunta tagħna “Finanzjament Intelliġenti għal Bini Intelliġenti” mal-Kummissjoni Ewropea biex isiru aktar investimenti fl-effiċjenza enerġetika f'binjiet pubbliċi u privati.”

Il-Gwida tispjega fid-dettall kif jaħdmu l-Kuntratti għall-Prestazzjoni Enerġetika u tagħti idea ġenerali ċara tal-impatt potenzjali fuq il-finanzi tal-gvern.

Din se tgħin lill-Istati Membri u partijiet ikkonċernati oħrajn biex jifhmu aħjar l-impatt li għandhom l-aspetti differenti ta' dawn il-kuntratti fuq il-klassifikazzjoni tal-investiment li jsir, kemm dak li jidher kif ukoll dak li ma jidhirx fuq il-karta tal-bilanċ tal-gvernijiet, u se tassisti lill-awtoritajiet pubbliċi biex jieħdu deċiżjonijiet infurmati aħjar meta jkunu qed iħejju u jakkwistaw il-KPE tagħhom.

Din il-gwida hija wkoll għodda utli li tipprovdi ċarezza għall-promoturi pubbliċi u privati fil-kuntest tal-Pjan ta' Investiment u tegħleb dawk il-problemi li l-investituri jistgħu jarawhom bħala ostakoli għall-investiment.

Il-kuntest

L-investiment huwa prijorità ewlenija tal-Ewropa.

Hu għalhekk li, flimkien mas-sieħeb strateġiku tagħha, il-BEI, il-Kummissjoni Ewropea nediet il-Pjan ta' Investiment għall-Ewropa f'Novembru 2014.

Il-Pjan ta' Investiment – il-Pjan Juncker – jiffoka fuq iż-żieda tal-investimenti biex jiġu ġġenerati l-impjiegi u t-tkabbir ekonomiku billi jsir użu iktar intelliġenti tar-riżorsi finanzjarji eżistenti, jitneħħew l-ostakoli għall-investiment u billi l-proġetti tal-invesimenti jingħatawlhom il-viżibbiltà u l-assistenza teknika.

Il-Fond Ewropew għall-Investimenti Strateġiċi (FEIS) huwa pilastru ewlieni tal-Pjan Juncker u jipprovdi garanziji kontra l-ewwel telf, li jippermettu lill-BEI jinvesti f'aktar proġetti li ta' sikwit jiġu b'riskji akbar.

Prijorità ewlenija oħra hija l-effiċjenza enerġetika bħala parti minn ekonomija b'livell baxx ta' karbonju.

F'dan ir-rigward, l-hekk imsejħa Kuntratti għall-Prestazzjoni Enerġetika, jew il-KPE għall-qasir, jistgħu jgħinu biex jiġi mmobilizzat l-investiment u l-għarfien espert privati fl-effiċjenza enerġetika fil-bini tas-settur pubbliku.

Il-Prestazzjoni Enerġetika fil-bini hija parti mill-pakkett leġiżlattiv “Enerġija Nadifa għall-Ewropej kollha” – element ewlieni għall-kisba ta' Unjoni tal-Enerġija reżiljenti b'politika dwar it-tibdil fil-klima li tħares 'il quddiem.

Iżda d-deċiżjoni tas-settur pubbliku li jakkwista proġetti għall-effiċjenza enerġetika bħala KPE xi drabi hi influwenzata mill-aspettattivi fir-rigward tat-trattament statistiku tagħhom (jiġifieri l-impatt fuq id-dejn pubbliku u fuq iċ-ċifri tad-defiċit).

Għalhekk l-inċertezza dwar kif għandu jiġi evalwat it-trattament statistiku tal-KPE tista' toħloq id-diffikultajiet u d-dewmien fl-istadji differenti tat-tħejjija u tal-implimentazzjoni tal-proġetti ta' investiment.

Il-Eurostat huwa d-Direttorat Ġenerali tal-Kummissjoni Ewropea li jagħti l-informazzjoni statistika lill-istituzzjonijiet tal-Unjoni Ewropea (UE) u li jippromwovi l-armonizzazzjoni tal-metodi statistiċi madwar l-Istati Membri.

L-organizzazzjonijiet fil-pajjiżi differenti li jikkooperaw b'mod attiv mal-Eurostat huma miġbura kollettivament fil-qafas tas-Sistema Statistika Ewropea.

Il-Bank Ewropew tal-Investiment (il-BEI) huwa l-istituzzjoni ta' kreditu fit-tul tal-Unjoni Ewropea u huwa l-proprjetà tal-Istati Membri tagħha stess.

Huwa joffri finanzjament fuq żmien twil għal investiment b'saħħtu sabiex jikkontribwixxi għall-għanijiet politiċi tal-UE.

Iċ-Ċentru Ewropew ta' Konsulenza għall-Investimenti (EIAH) huwa punt uniku ta' aċċess għal firxa wiesgħa ta' servizzi ta' konsulenza u assistenza teknika.

Iċ-ċentru huwa inizjattiva konġunta bejn il-Kummissjoni u l-BEI, li jipprovdi assistenza teknika u pariri mfassla apposta lil promoturi privati u pubbliċi ta' proġetti.

Għal Aktar Informazzjoni

Il-MEMO: L-Eurostat jiċċara kif il-kuntratti għall-prestazzjoni enerġetika għandhom jiġu rreġistrati fil-kontijiet nazzjonali – Mistoqsijiet u Tweġibiet

Il-Gwida tal-Prattikant dwar it-Trattament Statistiku tal-Kuntratti għall-Prestazzjoni Enerġetika

Segwi lil Marianne Thyssen fuq Facebook u Twitter

Segwi lil Miguel Arias Cañete fuq Twitter

Segwi lill-Viċi President tal-BEI Andrew McDowell fuq Twitter

Kuntatti għall-istampa:


Id-WTO taqtagħha favur l-UE fit-tilwima dwar id-dazji Russi fuq il-vetturi kummerċjali ħfief

Panel tal-Organizzazzjoni Dinjija tal-Kummerċ (WTO) illum iddikjara li d-dazji antidumping Russi li jxekklu l-esportazzjonijiet ta' vetturi kummerċjali ħfief Taljani u Ġermaniżi huma illegali.

Il-panel qatagħha li r-Russja naqset milli tosserva għadd ta' regoli tad-WTO meta daħħlet id-dazji antidumping fl-2013, li jmorru minn 23% sa kważi 30% u li jaffettwaw l-esportazzjonijiet ta' vetturi Taljani u Ġermaniżi.

Dan huwa biss eżempju wieħed ta' bosta miżuri li r-Russja ħadet fl-aħħar snin kontra l-esportazzjonijiet mill-UE.

Il-kostatazzjonijiet tal-panel ifakkru lir-Russja li l-obbligi internazzjonali tagħha ma jistgħux jiġu injorati.

“Kuntenta li qed nara deċiżjoni vera ċara mid-WTO kontra waħda mill-miżuri inġusti, protezzjonisti u antikompetittivi li qed naraw fir-Russja.

Dawn id-dazji fuq il-vetturi kummerċjali ħfief ma jimxux mal-impenji li ħadet ir-Russja meta ngħaqdet fid-WTO.

Dawn il-miżuri issa jridu jitneħħew.

Nittama li nara lir-Russja tonora l-obbligi internazzjonali tagħha u tirrispetta din id-deċiżjoni mingħajr dewmien”, qalet Cecilia Malmström, il-Kummissarju għall-Kummerċ.

Il-panel qabel mal-UE dwar l-allegazzjonijiet proċedurali kollha u għarfet li kien hemm bosta problemi fl-analiżi Russa li wasslet għall-introduzzjoni tad-dazji.

Billi eskludew ċerti produtturi domestiċi mill-kalkoli tagħhom, l-awtoritajiet Russi sejsu l-analiżi tagħhom tad-dannu allegatament ikkawżat lill-industrija domestika fuq ċifri li ma kinux realistiċi.

Meta vvalutaw l-effetti tad-dumping allegat, l-awtoritajiet injoraw fattur ieħor: il-kapaċità żejda fis-settur tal-vetturi kummerċjali ħfief Russu, li dak iż-żmien kienet seba' darbiet ikbar minn dak li fil-fatt jinbiegħ fis-suq Russu.

Il-partijiet għandhom 60 jum biex jappellaw id-deċiżjoni.

Inkella, ir-Russja tkun mistennija tneħħi d-dazji antidumping tagħha fuq il-vetturi kummerċjali ħfief importati mill-UE.

Sfond

Id-dazji antidumping fuq il-vetturi kummerċjali ħfief, introdotti f'Mejju tal-2013, jolqtu l-importazzjonijiet mill-Ġermanja, l-Italja, u t-Turkija.

Il-miżuri jikkonċernaw vetturi kummerċjali ħfief li jiżnu bejn 2.8 tunnellati u 3.5 tunnellati, b'bodies tat-tip ta' vann u magni diesel b'ċilindrata li ma teċċedix 3 000 cm3, iddiżinjati biex iġorru tagħbija li tiżen sa żewġ tunnellati jew għat-trasport ikkombinat tal-merkanzija u l-passiġġieri.

Dawn il-miżuri ġew adottati mill-Unjoni Ekonomika Ewrasjatika, u bħalissa japplikaw għall-importazzjonijiet fil-pajjiżi tagħha kollha, jiġifieri l-Armenja, il-Belarussja, il-Każakistan, il-Kirgiżistan, u r-Russja.

Jekk jitneħħew, ma jkun hemm l-ebda dazji antidumping bħal dawn fuq l-importazzjonijiet minn dawn l-Istati Membri tal-UE fil-membri kollha tal-Unjoni Ekonomika Ewrasjatika.

Dan il-każ jikkonċerna lir-Russja speċifikament, minħabba li fiż-żmien li l-UE ressqet il-każ lid-WTO fl-2014, ir-Russja kienet l-uniku membru tal-Unjoni Ekonomika Ewrasjatika marbut bir-regoli tad-WTO.

Din hija waħda minn erba' tilwimiet tad-WTO li l-UE kellha tressaq kontra r-Russja mindu daħlet fid-WTO.

Il-każijiet l-oħra jirrigwardaw projbizzjoni tal-importazzjoni tal-majjali u l-prodotti tal-majjal, tariffi eċċessivi fuq l-importazzjonijiet ta' karta u prodotti oħrajn, u tariffa ta' riċiklaġġ fuq il-karozzi.

Fil-każ tat-tariffi eċċessivi u l-projbizzjoni tal-majjal, żewġ panels tad-WTO sabu fl-2016 li l-miżuri Russi kienu qed imorru kontra r-regoli tad-WTO.

Aktar informazzjoni

Talba tal-UE għal-konsultazzjonijiet mad-WTO

Talba tal-UE għal panel tad-WTO

Is-soluzzjoni tat-tilwim tad-WTO, fil-qosor

Il-każ WTO dwar Dazji Antidumping Russi fuq Vetturi Kummerċjali Ħfief mill-Ġermanja u l-Italja


Politika Ewropea tal-Viċinat Riveduta: l-appoġġ għall-istabbiltà, għar-reżiljenza, għas-sigurtà

Il-politika Ewropea tal-Viċinat (PEV) ġiet rieżaminata fl-2015 biex tirreaġixxi għall-isfidi l-ġodda ta' viċinat li dejjem qed jevolvi.

Ir-rapport tal-lum juri riżultati wara approċċ ġdid ibbażat fuq id-diffrenzjar, ir-responsabbiltà konġunta u l-flessibbiltà.

Il-Politika Ewropea tal-Viċinat (PEV) riveduta tat nifs ġdid lir-relazzjonijiet bejn l-Unjoni Ewropea u l-ġirien tagħha fil-Lvant u fin-Nofsinhar, b'enfasi akbar fuq l-istabbiltà, ir-reżiljenza u s-sigurtà.

Ir-Rapport Konġunt tal-lum dwar il-viċinat kollu marbut mal-implimentazzjoni tal-Politika Ewropea tal-Viċinat juri li l-approċċ tal-politika l-ġdida jiżgura responsabbiltà konġunta aktar b'saħħitha u aktar flessibbli għax jirrikonoxxi l-aspirazzjonijiet differenti u d-diversità ta' kull sieħeb.

Dan ir-rapport huwa s-segwitu għar-rieżami tal-Politika Ewropea tal-Viċinat li ġiet adottata f'Novembru 2015.

“L-Unjoni Ewropea ilha tinvesti ħafna fl-iżvilupp ekonomiku, fir-reżiljenza, fis-sigurtà, fid-demokrazija u fl-istat tad-dritt tal-ġirien tal-Lvant u tan-Nofsinhar tagħna.

Sena u nofs wara r-rieżami tal-Politika Ewropea tal-Viċinat, irnexxielna nibnu - f'kooperazzjoni u sħubija sħiħa - strateġija mfassla apposta ma' kull wieħed mill-pajjiżi, sabiex jiġi żgurat li din tindirizza l-bżonnijiet u l-interessi reali, għall-benefiċċju taċ-ċittadini tagħna kollha.” qalet Federica Mogherini, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni, hekk kif ġie ppubblikat ir-rapport konġunt.

“Aħna kkonsultajna fuq firxa wiesgħa qabel ma aġġornajna l-Politika tal-Viċinat - u dan ir-rapport juri kif qed inpoġġu fil-prattika r-riżultati ta' din il-konsultazzjoni: niffukaw aktar fuq l-interessi reċiproċi, differenzjar akbar sabiex tintwera d-diversità tas-sħab tagħna, sens akbar ta' responsabbiltà kondiviża tal-politika u aktar flessibbiltà fil-mod kif tiġi implimentata,” żied jgħid Johannes Hahn, il-Kummissarju tal-UE għall-Politika Ewropea tal-Viċinat u n-Negozjati għat-Tkabbir.

L-implimentazzjoni tal-Politika Ewropea tal-Viċinat rieżaminata

Il-kriżijiet fit-tul u r-relevanza ġeopolitika tal-viċinat tal-UE juru kemm huwa importanti li jkun hemm fis-seħħ qafas politiku sod li jsaħħaħ ir-relazzjonijiet politiċi u ekonomiċi mal-pajjiżi ġirien tal-UE.

Ir-rapport konġunt tal-lum, tal-Kummissjoni Ewropea u r-Rappreżentant Għoli, dwar l-implimentazzjoni tar-rieżami tal-PEV jikkonferma r-rwol ċentrali tal-PEV għall-ħolqien ta' kundizzjonijiet għall-istabbiltà tal-viċinat tal-UE, li r-rieżami identifika bħala prijorità ewlenija.

Ir-rieżami ta direzzjoni ġdida lill-PEV sabiex jiġi żgurat approċċ differenzjat mas-sħab, jiġu rikonoxxuti l-aspirazzzjonijiet differenti ta' kull pajjiż, ir-responsabbiltà kondiviża, ibbażata kemm fuq il-ħtiġijiet tas-sħab kif ukoll fuq l-interessi tal-UE, u aktar flessibilità fl-użu tal-istrumenti tal-UE.

L-approċċ il-ġdid kien kruċjali biex jitfa' enerġija ġdida fir-relazzjonijiet tal-UE mal-pajjiżi sħab tal-PEV, inkluż permezz tan-negozjar u l-adozzjoni tal-Prijoritajiet tas-Sħubija l-ġodda u l-aġġornament kontinwu ta' Aġendi ta' Assoċjazzjoni, u f'kull każ terġa' tintefa' l-attenzjoni, tar-relazzjonijiet għas-snin li ġejjin, fuq l-oqsma ta' interess reċiproku li hemm ftehim dwarhom.

Fil-qafas politiku l-ġdid, l-UE qed taġixxi b'aktar flessibbiltà u sensittività mas-sħab tagħha, u qed tuża r-riżorsi tagħha b'aktar impatt f'dak li għandu x'jaqsam mal-implimentazzjoni tal-prijoritajiet ewlenin.

Permezz tal-użu tal-Fondi Fiduċjarji żdiedet il-flessibilità fl-użu tal-fondi mill-UE (permezz tal-Istrument Ewropew tal-Viċinat) sabiex jiġi żgurat it-twassil rapidu tal-assistenza finanzjarja permezz ta' użu akbar ta' finanzjament imħallat u ta' pprogrammar konġunt imtejjeb mal-Istati Membri.

Fl-aħħar nett, permezz ukoll ta' koordinazzjoni mtejba ma' Istituzzjonijiet Finanzjarji Internazzjonali u l-ħolqien ta' riżerva ġdida ta' flessibbiltà li tippermetti rispons rapidu f'sitwazzjonijiet ta' kriżi u f'ċirkostanzi li jinbidlu.

Il-progress fl-oqsma ta' prijorità

Il-PEV rieżaminata ġabet appoġġ sinifikanti għal riformi f'erba' oqsma ta' prijorità: il-governanza tajba, id-demokrazija, l-istat tad-dritt u d-drittijiet tal-bniedem; l-iżvilupp ekonomiku għall-istabbiltà; is-sigurtà; il-migrazzjoni u l-mobilità.

Xi pajjiżi sħab, bl-appoġġ tal-UE, ħadu passi importanti biex imexxu 'l quddiem riformi dwar il-governanza tajba, id-demokrazija, l-istat tad-dritt u d-drittjiet tal-bniedem permezz ta' programmi estensivi dwar ir-riforma fl-amministrazzjoni pubblika u l-ġlieda kontra l-korruzzjoni, dwar it-tisħiħ tal-ġudikatura u l-appoġġ għad-drittijiet tal-bniedem, kif ukoll dwar it-trawwim ta' soċjetà ċivili aktar b'saħħitha.

Fil-qalba tal-kontribut tal-UE għall-istabbiltà tal-viċinat hija l-ispinta lill-iżvilupp ekonomiku sostenibbli li hija essenzjali għall-iżvilupp tar-reżiljenza tas-sħab.

Sa mir-rieżami, l-UE investiet f'riformi strutturali biex ittejjeb il-kompetittività u l-ambjent tan-negozju, tagħti spinta lill-kummerċ, tappoġġa lill-SMEs u biex l-edukazzjoni u l-ħiliet jitfasslu fuq il-ħtiġijiet tal-ekonomija reali.

Ir-rieżami tal-PEV żied b'mod sinifikanti l-attenzjoni tal-politika fuq il-kwistjonijiet ta' sigurtà, u adotta approċċ komprensiv quddiem l-isfidi tas-sigurtà fil-viċinat tagħha.

L-UE żviluppat programmi dwar ir-Riformi fis-Settur tas-Sigurtà kemm fil-Lvant kif ukoll fin-Nofsinhar, u mexxiet 'il quddiem bħala prijorità ħidma importanti dwar il-ġlieda kontra t-terroriżmu u l-prevenzjoni tal-estremiżmu vjolenti, filwaqt li saħħet l-isforzi biex tiddestabbilizza l-kriminalità organizzata u ssaħħaħ il-kooperazzjoni fil-qasam tal-Politika ta' Sigurtà u ta' Difiża Komuni (PSDK).

L-isfidi tal-kriżi tar-refuġjati u tal-migrazzjoni irregolari għadhom prijorità fuq l-aġenda politika, u fil-ħidma tal-UE mal-pajjiżi ġirien tagħha huma aspett importanti.

L-approċċ komprensiv stabbilit mill-UE jinkludi sforzi biex jiġu indirizzati l-kawżi ewlenin tal-migrazzjoni sabiex titnaqqas il-migrazzjoni irregolari, titmexxa 'l quddiem il-migrazzjoni legali u l-mobilità, u biex b'mod effettiv jiġu ġestiti l-fruntieri filwaqt li jiġi ssalvagwardjat id-dritt taċ-ċittadini tal-UE għall-moviment liberu fl-UE.

Il-kuntest

Ir-rieżami - propost mill-President tal-Kummissjoni Ewropea Jean-Claude Juncker fl-2014 u milqugħ tajjeb mill-Istati Membri tal-UE - kien suġġett għal konsultazzjoni pubblika wiesgħa qabel ma ġie ppubblikat f'Novembru 2015.

Ir-riżultat tar-rieżami kien il-politika riveduta bbażata fuq il-prinċipji ta' differenzjar, flessibbiltà u responsabbiltà li jaqgħu taħt l-objettiv prinċipali ta' stabbiltà.

Ir-Rapport Konġunt adottat illum huwa l-ewwel rapport dwar il-viċinat kollu li ġie ppubblikat mill-UE bħala dokument awtonomu, mingħajr il-ġabra tar-rapporti individwali tal-pajjiżi.

L-għan ta' dan l-istil ġdid ta' rapport huwa li tingħata ħarsa ġenerali wiesgħa dwar l-iżviluppi u x-xejriet fil-viċinat.

Ir-rapporti speċifiċi għall-pajjiż issa jiġu adottati u ppubblikati separatament: dawn isiru f'ċertu żmien biex jipprovdu s-sisien għall-iskambji politiċi bi tħejjija għal-laqgħat tal-Kunsill ta' Assoċjazzjoni jew għall-attivitajiet ta' livell għoli organizzati mas-sħab rispettivi.

Għal Aktar Informazzjoni

Aqra r-Rapport

Is-sit web tal-PEV tal-Kummmissjoni Ewropea

Stqarrija għall-istampa: Rieżami tal-Politika Ewropea tal-Viċinat (PEV): sħubijiet aktar qawwija għal viċinat aktar qawwi


Ir-rapporti tal-Kummissjoni Ewropea dwar l-applikazzjoni tal-Karta tad-Drittijiet Fundamentali fl-UE fl-2016.

Illum il-Kummissjoni Ewropea ppubblikat ir-rapport tagħha dwar l-applikazzjoni tal-Karta tad-Drittijiet Fundamentali tal-UE.

Ir-rapport jiddeskrivi l-inizjattivi li ttieħdu fl-2016 mill-UE biex issaħħaħ id-drittijiet fundamentali.

Huwa jagħti ħarsa wkoll lejn kif dawn id-drittijiet ġew applikati madwar firxa ta' politiki tal-UE u fl-Istati Membri fl-2016.

L-ewwel Viċi President Frans Timmermans qal: “L-Unjoni Ewropea mhijiex biss suq jew munita, hija l-ewwel u qabelkollox Unjoni ta' valuri.

Bħala gwardjan tat-trattati l-Kummissjoni Ewropea għandha dover speċjali biex tiddefendi d-drittijiet fundamentali u l-istat tad-dritt madwar din l-Unjoni, responsabbiltà li aħna nikkondividu mal-istituzzjonijiet kollha tal-UE u l-Istati Membri.”

Věra Jourová, il-Kummissarju tal-UE għall-Ġustizzja, il-Konsumaturi u l-Ugwaljanza bejn is-Sessi, żiedet: “Il-Kummissjoni Ewropea ilha taħdem f'kull qasam tad-dritt tal-UE dwar is-salvagwardja tad-drittijiet fundamentali madwar l-Ewropa.

Dan jinkludi l-ħarsien tad-drittijiet tat-tfal, it-tisħiħ tad-dritt tal-protezzjoni tad-dejta personali, it-titjib tad-drittijiet tal-konsumaturi u l-garanzija ta' kundizzjonijiet bażiċi saħansitra għal persuni li jfittxu l-ażil jew migranti.

Aħna għandha nkomplu niżguraw li d-drittijiet jkunu realtà għal kulħadd fl-Ewropa.

Id-drittijiet fundamentali huma għal kulħadd.”

Ir-Rapport ta' din is-sena jikkonkludi li żviluppi riċenti huma ta' theddida serja għad-drittijiet fundamentali.

Il-Kummissjoni se tiżgura li l-proposti leġislattivi kollha tal-UE u l-korpijiet kollha li huma marbuta bil-Karta jkomplu josservawha.

Aħna se nagħtu attenzjoni partikolari għas-sistema importanti ta' ekwilibriju ta' setgħat, b'mod partikolari r-rwol ewlieni tal-qrati supremi u l-qrati kostituzzjonali fid-difiża tal-valuri komuni tal-UE.

Rigward iż-żviluppi leġiżlattivi speċifiċi, ir-rapport jinnota li fl-2016 l-UE: għamlet passi importanti biex tiżgura l-protezzjoni tat-tfal f'tilwim transfruntier dwar ir-responsabbiltà tal-ġenituri (ir-Regolament Brussell IIa) u biex tgħin lil koppji internazzjonali biex jiġu ċċarati r-regoli applikabbli għal reġimi ta' proprjetà; varat Pjattaforma għas-Soluzzjoni Online għat-Tilwim biex tgħin li tiġi msaħħa l-protezzjoni tal-konsumatur; qablet ma' Kodiċi ta' Kondotta dwar il-ġlieda kontra d-diskors tal-mibegħda illegali permezz ta' Facebook, Twitter, YouTube u Microsoft; u żammet djalogu importanti mal-Istati Membri dwar l-istat tad-dritt.

L-adozzjoni finali tar-riforma tal-protezzjoni tad-dejta f'April 2016 stabbilixxiet sett uniku ta' regoli li jagħtu lin-nies aċċess eħfef għad-dejta personali tagħhom, dritt għall-portabbiltà tad-dejta, dritt ikkjarifikat “li jkun minsi/minsija”, u ċerti drittijiet f'każ ta' ksur tad-dejta.

Il-Kummissjoni kkonkludiet ukoll li t-Tarka tal-Privatezza bejn l-UE u l-Istati Uniti u l-Ftehim Komprensiv biex jiġu protetti aħjar id-dejta personali tal-Ewropej meta din tiġi ttrasferita lejn l-Istati Uniti.

Id-dritt għal proċess ġust kien ingħata ukoll effett konkret fl-2016 permezz tal-adozzjoni ta' sett ta' direttivi dwar il-preżunzjoni ta' innoċenza u d-dritt li wieħed ikun preżenti waqt il-proċess; dwar l-għajnuna legali; u dwar id-drittijiet proċedurali għat-tfal (ara d-dettalji hawnhekk).

Jinħtieġ li d-demokraziji bbażati fuq l-istat tad-dritt iħarsu d-drittijiet fundamentali tal-minoritajiet u ta' dawk li huma l-aktar vulnerabbli.

L-istituzzjonijiet Ewropej iridu wkoll jikkonformaw mal-Karta fl-azzjonijiet kollha tagħhom.

Id-Direttiva dwar il-ġlieda kontra t-terroriżmu hija eżempju tajjeb fejn diversi drittijiet fundamentali ġew ikkunsidrati waqt il-fażi ta' abbozzar u ta' negozjar.

Il-Kollokju Annwali dwar id-Drittijiet Fundamentali

Il-libertà u l-pluraliżmu tal-midja huma pedamenti indispensabbli ta' demokraziji b'saħħithom.

Il-Kummissjoni organizzat Kollokju dwar id-Drittijiet Fundamentali tal-UE tal-2016 dwar ir-rwol tal-midja għad-difiża tad-demokrazija, id-drittijiet fundamentali u l-istat tad-dritt.

Il-konklużjonijiet tal-Kollokju jidentifikaw azzjonijiet konkreti biex titrawwem il-libertà tal-midja u jiżguraw l-indipendenza minn pressjonijiet politiċi u finanzjarji, biex jagħtu s-setgħa u jipproteġu l-ġurnalisti, u jippromwovu diversità ta' vuċijiet fis-soċjetà.

Il-Kollokju tal-2017 dwar id-Drittijiet Fundamentali se jiffoka dwar il-promozzjoni u l-protezzjoni tad-drittijiet tan-nisa u l-ugwaljanza bejn is-sessi.

F'kuntest fejn l-intolleranza qed tiżdied, huwa importanti li l-UE tafferma mill-ġdid u tippromwovi bis-saħħa l-istess drittijiet għal kulħadd.

Din se tkun opportunità sabiex jiġu indirizzati t-tisħiħ tal-pożizzjoni ekonomika u politika tan-nisa, id-drittijiet tan-nisa fl-isferi tal-ħajja pubblika u privata kif ukoll il-ġlieda kontra l-vjolenza fuq in-nisa fil-forom kollha tagħha, u din tal-aħħar matul l-2017 se tkun ukoll is-suġġett ta' azzjonijiet iffukati.

L-Isfond

Bid-dħul fis-seħħ tat-Trattat ta' Lisbona fl-1 ta' Diċembru 2009, il-Karta tad-Drittijiet Fundamentali tal-Unjoni Ewropea saret legalment vinkolanti.

Id-dispożizzjonijiet tal-Karta huma primarjament indirizzati lejn l-istituzzjonijiet tal-UE u mbagħad lejn l-awtoritajiet nazzjonali meta jkunu qed jimplimentaw il-liġi tal-UE biss.

Il-Kummissjoni qed taħdem mal-awtoritajiet rilevanti fil-livell nazzjonali u lokali, kif ukoll fil-livell tal-UE biex tinforma aħjar lin-nies dwar id-drittijiet fundamentali tagħhom u dwar fejn jistgħu jsibu għajnuna jekk id-drittijiet tagħhom ikunu nkisru.

Il-Kummissjoni tipprovdi informazzjoni prattika dwar l-infurzar tad-drittijiet personali permezz tal-Portal Ewropew tal-Ġustizzja elettronika u stabbilixxiet djalogu dwar it-trattatament ta' lmenti dwar id-drittijiet fundamentali ma' ombudsmen, korpi tal-ugwaljanza u istituzzjonijiet tad-drittijiet tal-bniedem.

Għal aktar tagħrif

Ir-Rapport tal-2016 u d-Dokument ta' Ħidma tal-Persunal dwar l-applikazzjoni tal-Karta tad-Drittijiet Fundamentali tal-UE

Karta tal-UE tad-Drittijiet Fundamentali


L-UE tipproteġi liċ-ċittadini mill-merkurju tossiku u twitti t-triq għal azzjoni globali

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Illum fil-Kwartieri Ġenerali tan-Nazzjonijiet Uniti fi New York l-Unjoni Ewropea tat bidu għad-dħul fis-seħħ tat-trattat globali li għandu l-għan li jnaqqas l-esponiment għall-merkurju.

Ir-ratifika tal-Konvenzjoni ta' Minamata dwar il-Merkurju, tikkonferma r-rwol ewlieni tal-Ewropa rigward il-protezzjoni tas-saħħa taċ-ċittadini u tal-ambjent madwar id-dinja.

It-trattat globali l-ġdid dwar il-merkurju, il-Konvenzjoni ta' Minamata dwar il-Merkurju, ġie nnegozjat u konkluż fl-2013 fuq l-inizjattiva tal-UE.

L-Unjoni għandha waħda mill-aktar politiki ambizzjużi għall-protezzjoni kontra l-merkurju.

Madankollu, minn 40 sa 80 % tal-merkurju akkumulat fl-Ewropa jiġi minn emissjonijiet tal-merkurju f'partijiet oħra tad-dinja, għaldaqstant hemm bżonn ta' azzjoni internazzjonali b'saħħitha li tipproteġi s-saħħa taċ-ċittadini tagħna.

Karmenu Vella, il-Kummissarju tal-UE għall-Ambjent, l-Affarijiet Marittimi u s-Sajd qal: “It-trattat globali l-ġdid dwar il-merkurju se jgħin biex miljuni ta' persuni madwar id-dinja kollha jiġu protetti mill-esponiment għal dan il-metall tqil tossiku.

Permezz tar-ratifika l-UE tat il-kontribut deċiżiv tagħha u tat bidu għad-dħul fis-seħħ tiegħu.

Dan huwa suċċess kbir għad-diplomazija ekoloġika tal-UE.

Dan jenfasizza l-impenn tal-Ewropa għal azzjoni internazzjonali qawwija u miftiehma."

Il-Konvenzjoni ta' Minamata, li hija msemmija għall-post li fih seħħ l-agħar każ ta' tniġġis tal-merkurju fl-istorja, mhux biss se ssaħħaħ l-istandards ambjentali madwar id-dinja kollha, iżda se tgħin ukoll biex jinħolqu kundizzjonijiet ekwi hekk kif l-ekonomiji ewlenin kollha se japplikaw rekwiżiti simili għal dawk li diġà jinsabu fis-seħħ fl-UE.

In-nisa tqal, it-trabi u t-tfal huma f'riskju partikolari minħabba l-merkurju fil-katina alimentari, u tul iż-żmien il-Konvenzjoni se tkun qed tgħin biex dawn ikunu esposti għalih dejjem inqas.

Pereżempju, billi tipprojbixxi l-użu tal-amalgama dentali għal dawn il-kategoriji vulnerabbli.

Minħabba r-rwol strumentali tal-UE fin-negozjati dwar il-Konvenzjoni ta' Minamata, fil-biċċa l-kbira l-kontenut tagħha huwa ispirat mil-leġiżlazzjoni tal-Unjoni.

Ir-Regolament dwar il-Merkurju jistabbilixxi wkoll regoli li jpoġġu lill-UE fit-triq it-tajba biex issir l-ewwel ekonomija mingħajr merkurju.

Dan jinkludi t-tmiem tal-użi kollha tal-merkurju fil-proċessi industrijali u l-projbizzjoni ta' kull użu ġdid tal-merkurju fil-prodotti u fl-industrija, sakemm ma jiġix ippruvat li huwa meħtieġ għall-protezzjoni tas-saħħa u tal-ambjent.

L-ewwel laqgħa tal-Konferenza tal-Partijiet għall-Konvenzjoni ta' Minamata dwar il-Merkurju se ssir bejn l-24 u d-29 ta' Settembru 2017 f'Ġinevra, l-Iżvizzera.

Is-Segment ta' Livell Għoli tat-28 u d-29 ta' Settembru se jiċċelebra l-impenn tal-komunità internazzjonali għall-Konvenzjoni ta' Minamata.

Sfond

Il-merkurju huwa sustanza kimika b'effetti newrotossiċi, użata fil-proċessi industrijali u f'varjetà ta' prodotti bħall-batteriji jew it-termometri.

Il-merkurju meta jiġi rilaxxat fl-ambjent jidħol fil-katina alimentari fejn jakkumula l-aktar fil-ħut.

L-esponiment għal livelli għoljin ta' merkurju jista' jikkawża ħsara fil-moħħ, fil-pulmun, fil-kliewi u fis-sistema immunitarja.

Matul l-aħħar għoxrin sena l-UE żviluppat korp komprensiv ta' leġiżlazzjoni li jkopri l-aspetti kollha taċ-ċiklu tal-ħajja tal-merkurju, mill-estrazzjoni primarja sar-rimi tal-iskart, inklużi miżuri dwar il-kummerċ, il-prodotti li fihom merkurju u t-tniġġis tal-merkurju.

Aktar informazzjoni:

Mistoqsijiet u Tweġibiet relatati mal-Politika tal-UE dwar il-Merkurju u l-Konvenzjoni ta' Minamata

It-test tal-Konvenzjoni ta' Minamata u l-istatus tar-ratifiki

Politika tal-UE dwar il-Merkurju


Għajnuna mill-Istat: Il-Kummissjoni tissimplifika r-regoli għall-investiment pubbliku fil-portijiet u fl-ajruporti, fil-kultura u fir-reġjuni ultraperiferiċi

Illum, il-Kummissjoni Ewropea approvat regoli ġodda dwar l-għajnuna mill-Istat li jeżentaw ċerti miżuri ta' sostenn pubbliku għall-portijiet u l-ajruporti minn skrutinju minn qabel mill-Kummissjoni.

L-objettiv huwa li jkun iffaċilitat l-investiment pubbliku li jista' joħloq l-impjiegi u t-tkabbir waqt li jippreserva l-kompetizzjoni.

Il-Kummissarju Margrethe Vestager, responsabbli mill-politika tal-kompetizzjoni, qalet: “Irridu niżguraw li l-kumpaniji jkunu jistgħu jikkompetu f'kundizzjonijiet ugwali fis-Suq Uniku — u dan irridu nagħmluh bl-aktar mod effiċjenti.

Ir-regoli dwar l-għajnuna mill-Istat huma l-istess għall-Istati Membri kollha.

Il-bidliet tal-lum se jiffrankaw ħin u problemi meta jsir investiment f'portijiet u ajruporti, fil-kultura u fir-reġjuni ultraperifiċi tal-UE, waqt li tkun imħarsa l-kompetizzjoni.

Dawn jippermettu wkoll li l-Kummissjoni tiffoka l-attenzjoni fuq miżuri ta' sostenn pubbliku li għandhom l-ikbar impatt fuq il-kompetizzjoni fis-Suq Uniku, biex inkunu “kbar fil-kwistjonijiet il-kbar u żgħar f'dawk żgħar” għall-benefiċċju taċ-ċittadini Ewropej kollha.

Fl-2014 “Ir-Regolament għall-Eżenzjoni Ġenerali Sħiħa” ippermetta lill-Istati Membri li jimplimentaw firxa wiesgħa ta' miżuri ta' għajnuna mill-Istat mingħajr l-approvazzjoni tal-Kummissjoni minn-qabel għax qajla jistgħu joħolqu distorsjoni tal-kompetizzjoni.

B'riżultat ta' dan, madwar 95% tal-miżuri ta' għajnuna mill-Istat implimentati mill-Istati Membri (b'nefqa annwali kkumbinata ta' madwar EUR 28 biljun) issa huma eżentati.

Pereżempju, fil-qasam tar-riċerka, żvilupp u innovazzjoni l-għadd ta' notifiki ta' għajnuna mill-Istat naqas bin-nofs mill-2014 (ara it-Tabella ta' valutazzjoni tal-għajnuna mill-Istat 2016).

Il-Kummissjoni issa estendiet il-kamp ta' applikazzjoni ta' dan ir-Regolament għall-portijiet u għall-ajruporti wara żewġ konsultazzjonijiet pubbliċi.

Fir-rigward tal-ajruporti l-Istati Membri issa jistgħu jagħmlu investimenti pubbliċi fl-ajruporti reġjonali li minnhom jgħaddu sa 3 miljun passiġġier fis-sena b'ċertezza legali sħiħa u mingħajr kontroll minn-qabel tal-Kummissjoni.

Dan se jiffaċilita l-investiment pubbliku f'aktar minn 420 ajruport madwar l-UE (li minnhom jgħaddi madwar 13 % tat-traffiku tal-ajru).

Ir-Regolament jippermetti wkoll li l-awtoritajiet pubbliċi jkopru l-kostijiet operatorji ta' ajruporti żgħar li minnhom jgħaddu 200 000 passiġġier fis-sena.

Dawn l-ajruporti ż-żgħar jammontaw għal kważi nofs l-ajruporti kollha fl-UE iżda għandhom biss 0.75 % biss tat-traffiku tal-ajru.

Dawn l-ajruporti żgħar jistgħu jagħtu kontribut importanti għall-konnettività ta' reġjun iżda qajla jistgħu joħolqu distorsjoni fil-kompetizzjoni tas-Suq Intern tal-UE.

Fir-rigward tal-portijiet, l-Istati Membri issa jistgħu jagħmlu investimenti pubbliċi ta' mhux aktar minn EUR 150 miljun fil-portijiet marittimi u sa EUR 50 miljun fil-portijiet interni b'ċertezza legali sħiħa u mingħajr kontroll minn-qabel tal-Kummissjoni.

Ir-Regolament jippermetti li l-awtoritajiet pubbliċi jkopru l-kostijiet fil-portijiet u fil-passaġġi ta' aċċess fl-ilma.

Barra minn hekk, ir-Regolament jinkludi għadd ta' simplifikazzjonijiet ġodda f'oqsma oħra.

Partikolarment, il-Kummissjoni se tħares biss lejn każijiet akbar ta' għajnuna mill-Istat li jinvolvu ammont ogħla ta' għajnuna għal proġetti ta' kultura (u biss jekk dawn il-miżuri attwalment jikkostitwixxu għajnuna mill-Istat, li bosta drabi mhux il-każ) u għall- areni sportivi multifunzjonali.

Il-Kummissjoni għamlitha aktar faċli għall-awtoritajiet pubbliċ biex jikkumpensaw kumpaniji għall-kostijiet addizzjonali li jiffaċċaw meta joperaw fir-reġjuni ultraperiferiċi tal-UE waqt li jitqiesu l-isfidi speċifiċi li dawn il-kumpaniji jiffaċċaw.

L-inizjattiva għandha l-għan li tnaqqas il-piżijiet amministrattivi tal-awtoritajiet pubbliċi u partijiet ikkonċernati oħra fil-kuntest tal-aġenda tal-Kummissjoni dwar l-Idoneità u l-Prestazzjoni tar-Regolamentazzjoni tal-Leġiżlazzjoni tal-UE (REFIT).

Hija tifforma parti mill-isforz tal-Kummissjoni biex tiffoka l-kontroll tal-għajnuna mill-Istat fuq każijiet akbar li għandhom impatta sinifikanti fuq il-kompetizzjoni fis-Suq Uniku, għall-akbar benefiċċju tal-konsumaturi.

Hija tikkomplementa bosta inizjattivi li l-Kummissjoni ħadet matul l-aħħar sentejn biex timmodernizza l-eżekuzzjoni tal-Għajnuna mill-Istat.

L-għan ta' dawn l-inizjattivi huwa li jiġi ffaċilitat aktar l-investiment pubbliku b'appoġġ għall-miri komuni tagħna dwar l-impjiegi u t-tkabbir, il-klima, l-innovazzjoni u l-koeżjoni soċjali.

Ir-Regolament aġġornat huwa stadju importanti addizzjonali għall-ħidma konsistenti tal-Kummissjoni Juncker biex tiżgura li r-regoli tal-UE dwar l-għajnuna mill-Istat huma applikati bl-aktar mod effikaċji u effiċjenti possibbli.

Inizjattivi komplementari

Barra mir-reviżjoni tar-Regolament għall-Eżenzjoni Ġenerali Sħiħa, l-Avviz dwar il-Kunċett ta' Għajnuna adottat f'Mejju tal-2016 jiċċara liema miżuri ta' sostenn pubbliku jaqgħu lil hinn mill-ambitu tal-kontroll tal-għajnuna mill-Istat tal-UE, pereżempju għax ma joħolqux distorsjoni tal-kompetizzjoni fis-Suq Uniku.

Huwa jgħin lill-Istati Membri jfasslu miżuri ta' sostenn pubbliku li jistgħu jkunu implimentati mingħajr skrutinju minn qabel mill-Kummissjoni.

Pereżempju, huwa jikkonferma li l-investiment pubbliku fit-toroq, il-passaġġ fuq l-ilma intern, in-netwerk ta' distribuzzjoni tal-ferrovija u tal-ilma jistgħu tipikament isiru mingħajr skrutinju minn qabel mill-Kummissjoni.

Barra minn hekk, f'Settembru 2016, il-Kummissjoni ħadet serje ta' deċiżjonijiet ta' għajnuna mill-Istat (ara wkoll il-pakkett preċedenti ta' Mejju 2015), li jiċċaraw x'inhuma l-miżuri ta' sostenn pubbliku li l-awtoritajiet tal-Istati Membri jistgħu jimplimentaw mingħajr skrutinju minn qabel mill-Kummissjoni, għax ma jaffettwawx il-kummerċ bejn l-Istati Membri.

Flimkien, dawn l-inizjattivi jgħinu biex jistimulaw l-investiment billi jnaqqsu l-piż amministrattiv għall-awtoritajiet pubbliċi u għall-kumpaniji, waqt li jżidu ċ-ċertezza legali għall-benefiċjarji u għall kompetituri.

Huma jippermettu wkoll li l-Istati Membri jieħdu r-responsabbiltà għall-għażliet politiċi tagħhom dwar miżuri lokali ta' għajnuna mill-Istat u li l-Kummissjoni tiffoka riżorsi fuq l-investigazzjoni ta' miżuri ta' għajnuna mill-Istat li x'aktarx ikollhom l-ikbar impatt fuq il-kompetizzjoni fis-Suq Uniku.

Id-Direttiva l-ġdida se tidħol fis-seħħ 20 jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

Ir-Regolament Emendatorju, flimkien man-nota ta' spjega, huma disponibbli hawn:

Għal aktar tagħrif

Skeda informattiva: Għajnuna mill-Istat: Il-Kummissjoni twessa' l-kamp ta' applikazzjoni tar-Regolament għall-Eżenzjoni Ġenerali Sħiħa - mistoqsijiet frekwenti


Il-Fond Soċjali Ewropew għen kważi 10 miljun Ewropej isibu impjieg bejn l-2007 u l-2014

Illum, il-Kummissjoni Ewropea ppubblikat rapport ta' evalwazzjoni ta' investimenti taħt il-Fond Soċjali Ewropew (FSE) waqt il-perjodu 2007-2013, b'rapporti speċifiċi għal kull Stat Membru.

Ir-rapport juri li sal-aħħar tal-2014, mill-anqas 9.4 miljun residenti Ewropej se jkunu sabu impjieg b'għajnuna mill-Fond.

8.7 miljun kisbu kwalifika jew ċertifikat.

Riżultati pożittivi oħrajn, bħal żieda fil-livelli tal-ħiliet, kienu rrapportati minn 13.7 miljun parteċipanti.

Skont l-evalwazzjoni, bejn l-2007 u l-2014, il-Fond Soċjali Ewropew ipprovda appoġġ essenzjali għall-implimentazzjoni tal-prijoritajiet nazzjonali u tal-UE għal tkabbir intelliġenti, sostenibbli u inklussiv, inkluż il-miri tal-Ewropa 2020 u rakkomandazzjonijiet speċifiċi għall-pajjiż fil-qafas tas-Semestru Ewropew.

Valdis Dombrovskis, Viċi-President għall-Euro u d-Djalogu Soċjali, qal: "Ir-rapport tal-lum juri li l-Fond Soċjali Ewropew, f'7 snin, għen miljuni ta' Ewropej isibu xogħol, jiksbu aktar ħiliet u kwalifiki.

Il-Fond Soċjali Ewropew kellu rwol essenzjali fil-funzjonament tas-swieq tax-xogħol fl-Istati Membri kollha.

Dan għen fil-modernizzazzjoni tas-servizzi tax-xogħol, appoġġja s-sistemi tal-edukazzjoni u l-amministrazzjoni pubblika ġenerali, u għen lil dawk li huma l-aktar żvantaġġjati fis-soċjetà.

Issa jeħtieġ li nibnu fuq din l-esperjenza sabiex ninvestu fil-kapital uman tal-Ewropa - ħaddiema, żgħażagħ u dawk kollha li qed ifittxu xogħol."

Marianne Thyssen, Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, ikkummentat: "L-evalwazzjoni tal-lum turi li l-Fond Soċjali Ewropew jagħmel differenza ta' vera fil-ħajjiet tal-Ewropej.

Dan huwa l-istrument ewlieni tagħna sabiex ninvestu fil-kapital uman.

Grazzi għall-appoġġ Ewropew, miljuni ta' nies sabu impjieg, tejbu l-ħiliet tagħhom jew ħarġu mill-faqar u l-esklużjoni soċjali.

Dan huwa s-solidarjetà fl-aħjar tagħha."

Il-parteċipanti fl-azzjonijiet tal-FSE huma mqassma b'mod ugwali bejn l-inattivi (36%), dawk impjegati (33%) u dawk qiegħda (30%).

Gruppi fil-mira ewlenin inkludew dawk ta' ħiliet baxxi (40%), żgħażagħ (30%) u dawk żvantaġġati (mill-anqas 21%).

In-nisa kienu jikkonsistu f'51.2 miljun mill-parteċipanti.

L-Istati Membri bbenefikaw minn riżorsi finanzjarji addizzjonali sinifikanti pprovduti permezz tal-FSE sabiex jindirizzaw sfidi soċjali u ta' impjiegi, sabiex jilħqu lin-nies u jistabbilixxu politiki li kieku kien ikollhom diffikultà sabiex isibu appoġġ finanzjarju.

L-FSE pprovda, pereżempju, aktar minn 70% tar-riżorsi għal politika attiva tas-suq tax-xogħol fil-Bulgarija, fl-Estonja, fil-Greċja, fil-Latvja, fil-Litwanja, f'Malta, fir-Rumanija u fis-Slovakkja u aktar minn 5% tan-nefqa fuq l-edukazzjoni u t-taħriġ fil-Portugall u fir-Repubblika Ċeka.

L-FSE ta bidu għal modi ġodda ta' ħidma bejn il-partijiet interessati u appoġġja innovazzjonijiet lokali u reġjonali li imbagħad kienu integrati fuq livell nazzjonali.

L-FSE kellu rwol essenzjali fl-appoġġ tal-modernizzazzjoni tas-servizzi pubbliċi tal-impjiegi u istituzzjonijiet oħrajn responsabbli għal azzjonijiet attivi tas-suq tax-xogħol.

F'reġjuni inqas żviluppati l-FSE appoġġja riformi fl-edukazzjoni, fil-ġudikatura u fl-amministrazzjoni pubblika ġenerali.

B'dan il-mod, ta spinta pożittiva lill-ambjent kummerċjali u ħoloq soċjetajiet aktar inklussivi.

L-FSE kellu wkoll impatt pożittiv fuq il-PDG tal-UE28 (żieda ta' 0.25%) u l-produttività, skont simulazzjonijiet makroekonomiċi.

Finalment, ir-rapport jenfasizza r-rwol tal-FSE fit-tnaqqis tal-effetti negattivi tal-kriżi.

Grazzi għall-flessibilità tiegħu, dan jista' jirrispondi malajr għal sfidi li qed jiffaċċjaw, permezz tal-iffukar mill-ġdid tal-azzjonijiet fuq dawk l-aktar affettwati mill-kriżi.

Informazzjoni Ġenerali

Il-Fond Soċjali Ewropew (FSE) huwa l-aktar fond antik tal-UE, maħluq mit-Trattat ta' Ruma fl-1957, u huwa l-għodda ewlenija tal-Ewropa għall-investiment fil-kapital uman, permezz tal-promozzjoni tax-xogħol u l-inklużjoni soċjali.

Li jgħin lin-nies isibu xogħol (jew xogħol aħjar), li jintegra nies żvantaġġati fis-soċjetà u li jiżgura opportunitajiet tal-ħajja aktar ġusti għal kulħadd, huma l-prijoritajiet taħt il-Fond.

Fil-perjodu ta' pprogrammar 2007-2013 l-FSE kien operazzjonali f'kull wieħed mit-28 Stat Membru, permezz ta' 117-il Programm Operazzjonali (OPs).

Dawn il-programmi jirrispondu għal għanijiet differenti: 59 taħt l-għan ta' kompetittività reġjonali u impjiegi, 42 taħt l-għan ta' konverġenza u 16-il programm b'aktar minn għan wieħed.

Skont il-prinċipju ta' ġestjoni kondiviża, il-Kummissjoni u l-Istati Membri jiżviluppaw flimkien il-prijoritajiet u l-għanijiet tal-Programmi, u wara l-Istat Membru jista' jagħżel u jiżviluppa l-proġetti konkreti skont il-Programm, bl-aħjar mod possibbli sabiex jaqdi l-ħtiġijiet taċ-ċittadini tiegħu.

L-allokazzjoni totali għall-FSE 2007-2013 kienet ta' €115.6 biljun, li minnhom €76.8 biljun ġew mill-baġit tal-UE, €35.1 biljun minn kontribuzzjonijiet pubbliċi nazzjonali u €3.7 biljun minn fondi privati.

Twettqu ħidmiet bejn Jannar 2007 u Diċembru 2015.

Ġew introdotti għadd ta' bidliet ewlenin meta mqabbel mal-perjodu ta' pprogrammar ta' qabel, b'mod partikolari rabtiet aktar mill-qrib mal-politiki u l-għanijiet tal-impjiegi tal-UE u rakkomandazzjonijiet relevanti speċifiċi għall-pajjiż u flessibbiltà akbar għad-deċiżjoni dwar kif għandhom jintlaħqu għanijiet komuni.

Sabiex tiġi żgurata l-indipendenza, l-evalwazzjoni saret minn esperti esterni dwar l-evalwazzjoni.

Din kienet magħmula minn studju preparatorju, ħames studji tematiċi li jkopru l-firxa sħiħa tal-interventi tal-FSE u rapport ta' sinteżi.

Din ibbenefikat ukoll mir-riżultati ta' konsultazzjoni miftuħa għall-pubbliku.

Aktar tagħrif

Memo: Mistoqsijiet u Tweġibiet: Evalwazzjoni tal-2007-2013 tal-Fond Soċjali Ewropew

Dokument ta' Ħidma tal-Persunal: Evalwazzjoni tal-2007-2013 tal-Fond Soċjali Ewropew

Rapporti ta' evalwazzjoni tematika, rapporti ta' sinteżi u ta' pajjiżi

Aktar informazzjoni dwar proġetti fl-Istat Membru tiegħek


Il-Kummissjoni tilqa' d-dħul fis-seħħ ta' regoli ġodda dwar it-trasparenza fid-deċiżjonijiet tat-taxxa

Il-Kummissjoni laqgħet id-dħul fis-seħħ ta' regoli ġodda biex tiżgura illi l-Istat Membri jkollhom l-informazzjoni kollha li jeħtieġu dwar deċiżjonijiet tat-taxxa mogħtija kontra kumpaniji multinazzjonali f'pajjiżi oħra tal-UE.

Mill-1 ta' Jannar 2017, l-Istati Membri għandhom l-obbligu li jiskambjaw awtomatikament informazzjoni dwar id-deċiżjonijiet transfruntiera ġodda kollha tat-taxxa li jagħtu.

Dan iseħħ permezz ta' depożitorju ċentrali, aċċessibbli għall-pajjiżi kollha tal-UE.

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Huwa dmir tagħna illi naraw li t-tassazzjoni korporattiva tkun iktar ġusta u trasparenti, u biex nużaw kull mezz possibbli biex inwaqqfu l-abbuż tat-taxxa u t-trasferiment tal-profitt.

Id-dħul fis-seħħ tal-iskambju awtomatiku tal-informazzjoni fuq id-deċiżjonijiet tat-taxxa transfruntiera fl-1 ta' Jannar huwa pass kbir il-quddiem.

Huwa jipprovdi lill-Istati Membri u lill-amministrazzjonijiet nazzjonali tat-taxxa tagħhom bl-informazzjoni li għandhom bżonn biex jikxfu ċerti prattiċi tat-taxxa abbużivi u biex jieħdu l-miżuri neċessarji b'rispons għalihom”.

Kull sitt xhur l-awtoritajiet nazzjonali tat-taxxa jridu jibagħtu rapport lid-depożitorju, fejn jelenkaw id-deċiżjonijiet transfruntiera tat-taxxa kollha li jkunu ħarġu.

Imbagħad l-Istati Membri l-oħra jkunu jistgħu jivverifikaw dawk il-listi u jistaqsu lill-Istat Membru emittenti għal aktar informazzjoni dettaljata dwar xi deċiżjoni partikolari.

L-ewwel skambju għandu jseħħ l-aktar tard sal-1 ta' Settembru 2017.

Sal-1 ta' Jannar 2018, l-Istati Membri għandhom jipprovdu wkoll l-istess informazzjoni għad-deċiżjonijiet transfruntiera kollha maħruġa mill-bidu tal-2012.

Għal aktar tagħrif:

Kooperazzjoni amministrattiva fil-qasam tat-tassazzjoni diretta


It-tneħħija tat-tariffi tar-roaming: L-Ewropej igawdu bl-aqwa mod mill-komunikazzjonijiet mobbli tagħhom meta jivvjaġġaw *

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Skont rapport li ppubblikat illum il-Kummissjoni, fl-ewwel sena u nofs mindu tneħħew it-tariffi fuq ir-roaming kien hemm żieda minnufih sinifikanti fit-telefonati u fl-użu tad- data miċ-ċittadini Ewropej li vvjaġġaw fl-UE.

Skont ir-rapport ta' nofs it-terminu ppubblikat illum tal-Kummissjoni Ewropea dwar l-effetti fuq ir-roaming mindu tneħħew it-tariffi fuqu fil-15 ta' Ġunju tal-2017, l-Ewropej għarfu jutilizzaw bl-aħjar mod id-drittijiet diġitali ġodda tagħhom huma u jivvjaġġaw madwar l-UE u fiż-Żona Ekonomika Ewropea (ŻEE).

Bħala medja, l-użu tad-data mobbli żdied ħames darbiet meta mqabbel mal-livelli ta' qabel Ġunju tal-2017.

It-telefonati li jagħmlu l-vjaġġaturi bejn wieħed u ieħor irduppjaw meta mqabbel ma' qabel.

Andrus Ansip, il-Viċi President għas-Suq Uniku Diġitali, qal: “It-tariffi fuq ir-roaming għal min jivvjaġġa fl-UE waqfu sena u nofs ilu.

Flimkien ma' drittijiet diġitali oħrajn, bħat-tmiem tal-imblukkar ġeografiku inġustifikabbli, u l-possibbiltà li l-kontenut jinġarr mal-utent, dan huwa eżempju tajjeb ta' kif l-UE tista' tirrendi l-benefiċċji liċ-ċittadini tagħha fil-ħajja tagħhom ta' kuljum.

Jeħtieġ li nkomplu ngħarrfu lill-Ewropej dwar id-drittijiet diġitali tagħhom biex ikunu jistgħu verament jutilizzaw għalkollox il-possibbiltajiet ġodda.”

Mariya Gabriel, il-Kummissarju għall-Ekonomija u s-Soċjetà Diġitali, żiedet: “lIlum qegħdin naraw ir-riżultati tanġibbli wara li tneħħew it-tariffi fuq ir-roaming fl-UE.

Is-suċċess jidher mill-fatt li l-Ewropa issa saret realtà għan-nies li huma liberi li jużaw il-mowbajls meta jkunu qed jivvjaġġaw barra minn pajjiżhom.

Niżżi ħajr lill-operaturi li jirnexxilhom idawru d-domanda dejjem tikber għad-data u għat-telefonati f'opportunitajiet ġodda.”

Jidher li hemm tendenza li se tkompli tikber id-domanda wara li tneħħew it-tariffi fuq ir-roaming.

Skont stħarriġ riċenti tal-Ewrobarometru, jidher ċar li d-drawwiet inbidlu: pereżempju, illum il-ġurnata 34 % tal-vjaġġaturi ma jiddejqu xejn li jużaw l-internet daqskemm jużawh f'pajjiżhom meta jkunu qed jivvjaġġaw, imqabbel ma' 15 % biss qabel Ġunju tal-2017.

B'kuntrast ma' dan, il-proporzjon ta' dawk li qatt ma jużaw id-data mobbli barra mill-pajjiż niżel għal 19 % meta mqabbel ma' 42 % qabel ma tneħħew it-tariffi tar-roaming.

Iżda fl-istess ħin, hemm ħafna konsumaturi li jafu bit-tneħħija tat-tariffi: 62% tal-Ewropej jafu li tneħħew it-tariffi fuq ir-roaming fl-UE u fiż-ŻEE, u 69% huma tal-fehma li jew huma jew nies li jafu jibbenefikaw minn dan, jew se jibbenefikaw.

L-operaturi tal-mowbajl fil-biċċa l-kbira tagħhom qegħdin jirrispettaw ir-regoli l-ġodda, b'riżultat tal-monitoraġġ viġilanti min-naħa tar-regolaturi nazzjonali u tal-Kummissjoni.

Is-salvagwardji previsti fir-Regolament dwar ir-Roaming sabiex jiġi evitat it-tfixkil fis-swieq domestiċi, jiġifieri d-deroga ta' sostenibbiltà u l-politika ta' użu ġust, ħadmu tajjeb u fejn kellhom bżonn li jaħdmu.

Il-Kummissjoni tibqa' twettaq monitoraġġ tal-implimentazzjoni

Il-Kummissjoni, b'kooperazzjoni mill-qrib mar-regolaturi nazzjonali, li huma direttament responsabbli biex jaċċertaw l-implimentazzjoni, se tibqa' ssegwi l-iżviluppi fis-swieq tal-mowbajls fl-Istati Membri biex tqis li l-operaturi jibqgħu jimxu mar-regoli l-ġodda u li l-konsumaturi jibbenefikaw mit-tmiem tat-tariffi tar-roaming.

Skont il-mandat li ngħatat mill-Parlament Ewropew u mill-Kunsill tal-UE, il-Kummissjoni se tippubblika rapport komprensiv dwar ir-rieżami tar-regoli tar-“roaming daqslikieku f'pajjiżek” f'Diċembru tal-2019.

Kuntest

Mill-15 ta' Ġunju tal-2017 u bħala effett dirett tas-Suq Uniku Diġitali, l-Ewropej jistgħu jużaw il-mowbajls tagħhom (telefonati, SMS u data) meta jivvjaġġaw fl-UE bla ma jħallsu tariffi addizzjonali għar-roaming.

Dan ifisser li meta jsiefru l-vjaġġaturi jistgħu jużaw il-mowbajl tagħhom bl-istess mod li jużawh f'pajjiżhom, mingħajr ma joqogħdu jibżgħu li se jirċievu xi kontijiet għoljin.

Qabel dik id-data, il-Kummissjoni kienet ilha tistinka għal għaxar snin biex tnaqqas u eventwalment telimina t-tariffi addizzjonali tar-roaming li l-operaturi tat-telekomunikazzjonijiet kienu jimponu fuq il-klijenti tagħhom għall-użu tal-apparat mobbli kull darba li jaqsmu fruntiera waqt btala jew vjaġġi ta' negozju.

Bejn l-2007 u l-2016, il-prezzijiet tar-roaming naqsu b'aktar minn 90 %, u l-prezzijiet naqsu għall-aħħar darba f'April tal-2016.

Fl-2015, fuq proposta tal-Kummissjoni Ewropea, il-Parlament Ewropew u l-Kunsill qablu li jtemmu t-tariffi tar-roaming għall-persuni li jivvjaġġaw fl-UE.

Biex dan iseħħ, b'mandat li ngħatat mill-Parlament Ewropew u mill-Kunsill, f'Diċembru tal-2016 il-Kummissjoni Ewropea adottat politika dwar l-użu ġust u mekkaniżmu ta' sostenibbiltà, u ressqet proposti għal rieżami tas-suq tal-ingrossa li wasslu għal prezzijiet ġodda tal-ingrossa għar-roaming, li finalment ġew adottati mill-koleġiżlaturi f'Mejju tal-2017.

Għal aktar informazzjoni

Ir-Rapport ta' nofs it-terminu dwar l-effetti li kellha t-tneħħija tat-tariffi fil-15 ta' Ġunju 2017

Skeda informattiva ġenerali dwar it-tmiem tat-tariffi tar-roaming: Il-mod kif l-Ewropej saru jużaw il-komunikazzjonijiet mobbli meta jivvjaġġaw

Ir-roaming online

Stqarrija konġunta minn 3 istituzzjonijiet tal-UE

Mistoqsijiet Frekwenti

Skeda informattiva dettaljata: Kif taħdem?

#Ir-roaming

* Version updated on 15/12/2018


Is-Suq Uniku Diġitali: In-negozjaturi tal-UE jaqblu li jiffaċilitaw l-aċċess għall-kontenut tat-televiżjoni u tar-radju online bejn il-fruntieri

In-negozjaturi tal-Kummissjoni Ewropea, tal-Parlament Ewropew u tal-Kunsill illum għamlu avvanz importanti fir-rigward ta' ftehim politiku dwar il-leġiżlazzjoni proposta dwar id-drittijiet tal-awtur tal-programmi tat-televiżjoni u tar-radju.

Ir-regoli l-ġodda se jagħmluha aktar faċli għax-xandara Ewropej li ċerti programmi jagħmluhom disponibbli bi trażmissjoni diretta fuq l-istazzjonijiet tat-televiżjoni tagħhom jew permezz ta' servizzi ta' ripetizzjoni online, u se jissimplifikaw id-distribuzzjoni ta' aktar stazzjonijiet tat-televiżjoni u tar-radju permezz tal-operaturi tat-trażmissjoni mill-ġdid.

Dan il-ftehim huwa pass importanti lejn Suq Uniku Diġitali li jiffunzjona tajjeb.

Il-Viċi President għas-Suq Uniku Diġitali Andrus Ansip qal: “Ninsab tassew kuntent li lħaqna ftehim ieħor li jqarribna iktar lejn Suq Uniku Diġitali li jiffunzjona.

L-aġġornament tar-regoli tax-xandir huma parti kbira minn dak li għandu jsir.

Dan ir-Regolament għandu l-potenzjal li jillibera ammont kbir ta' kontenut ta' xandir minn naħa tal-fruntiera għall-oħra, biex jibbenefikaw 41% tal-Ewropej li jaraw it-televiżjoni online u anke 20 miljun ċittadin tal-UE li twieldu f'pajjiż tal-UE differenti minn dak fejn jgħixu”.

Il-Kummissarju għall-Ekonomija u s-Soċjetà Diġitali, Mariya Gabriel, żiedet: “Il-ftehim tal-lum huwa rebħa doppja għad-diversità kulturali Ewropea: iċ-ċittadini se jkollhom aċċess aħjar għall-kontenut għani tal-Ewropa, u l-awturi u l-artisti se jingħataw kumpens adegwat għall-użu tal-kontenut tagħhom.”

Filwaqt li 41% tal-Ewropej jaraw it-televiżjoni online, l-għadd huwa ogħla fost il-ġenerazzjoni żagħżugħa b'50% tal-Ewropej bejn il-15 u l-24 sena li jagħmlu dan mill-inqas darba fil-ġimgħa.

U fost l-Ewropej ta' bejn il-15 u l-45 sena, 19% jużaw servizzi ta' xandir online biex jaraw il-films u s-sensiliet televiżivi.

X'se tibdel id-direttiva f'dak li hu relatat mad-distribuzzjoni tal-programmi televiżivi u tar-radju?

Il-Passi li Jmiss

Il-ftehim politiku tal-lum jeħtieġ li jiġi kkonfermat mill-Parlament Ewropew u mill-Kunsill tal-UE fil-ġimgħat li ġejjin.

Sfond

F'Settembru 2016, il-Kummissjoni Ewropea pproponiet Regolament biex tiffaċilita l-liċenzja ta' dritt għal ċerti trażmissjonijiet online tax-xandara u għat-trażmissjonijiet mill-ġdid tal-programmi tat-televiżjoni u tar-radju.

Din il-proposta hija parti minn inizjattiva usa' biex ir-regoli tal-UE dwar id-drittijiet tal-awtur jiġu adattati għall-era diġitali.

Illum ix-xandara qegħdin dejjem aktar joffru x-xandiriet tagħhom online.

Madankollu, il-programmi online tagħhom spiss ma jkunux disponibbli fi Stati Membri oħra għajr fl-Istat Membru tal-oriġini tagħhom, anke jekk jista' jkun hemm interess potenzjali kbir fihom (pereżempju minħabba l-lingwa).

Minħabba l-kumplessità attwali fl-ikklerjar tad-drittijiet (jiġifieri l-ksib tal-awtorizzazzjonijiet mid-detenturi tad-drittijiet), huwa diffiċli li dawn is-servizzi jiżviluppaw minn naħa għall-oħra tal-fruntieri.

Id-Direttiva maqbula llum tikkumplimenta d-Direttiva eżistenti dwar is-Servizzi bil-Kejbil u bis-Satellita, li diġà tiffaċilita x-xandir transfruntier bis-satellita u t-trażmissjoni mill-ġdid bil-kejbil tal-programmi tat-televiżjoni u tar-radju minn Stati Membri oħra.

Bis-saħħa tad-Direttiva dwar is-Servizzi bis-Satellita u bil-Kejbil, numru kbir ta' stazzjonijiet televiżivi huma disponibbli fi Stati Membri oħra apparti fl-Istat Membru tal-oriġini.

Dan kien ta' benefiċċju għat-tisħiħ tad-diversità kulturali Ewropea u għall-Ewropej li jgħixu fi Stat Membru ieħor.

Għal aktar informazzjoni:

Skeda informattiva: It-titjib tal-aċċess għall-programmi awdjoviżivi madwar l-Unjoni Ewropea: fatti u figuri

Stqarrija għall-istampa: Il-Kummissjoni tipproponi regoli moderni tal-UE dwar id-drittijiet tal-awtur biex il-kultura Ewropea toktor u tinxtered